text:
Kwitana ba mwana hagati y’inzego za Leta n’abaturage niyo ngingo isa niyasoje umwaka wa 2019 mu biganiro ku mbuga nkoranyambaga no mu nama zitandukanye.Ibi birakomoka kukutubahiriza inshingano ku mpande zombi byatumye abaturage bagwa mu mutego wo kwisanga barakoze amakosa yo kubaka aho badafitiye uburenganzira butangwa n’amategeko ahubwo bakiringira amanyanga baba bakoranye na bamwe mu bayobozi bikarangira basenyewe.
Muri iki gihe abaturage benshi bararira,barakariye inzego za Leta bavuga ko zibarenganya, zikabasenyera amazu zitwaza ko bubatse mu manegeka.”bahinda badusenyera amazu twubakaga bareba he? Twubaka inzu inzego zose zirebera nyuma ngo twubatse nta byangombwa”Imvugo nkizi kimwe n’izindi zo kwikuraho icyaha no kwishyira heza nizo zigaragara mu baturage.
K’uruhande rw’inzego za Leta usanga abayobozi bamwe barakozwe n’isoni zo gusobanura ibyo bazi kandi bemeranya n’imitima yabo ko ari amakosa.
Aha niho habaye intandaro yo kwitwaza intwaro ikomeye y’amategeko by’umwihariko rya hame rivuga ko “nta muntu numwe ugomba kwitwaza ko atazi amategeko”.Ariko se abaturage bagongwa n’amategeko kuko batayazi cyangwa bayirengagiza nkana kubw’inyungu zabo? Abayobozi se bo bakabaye intangarugero mu gukurikiza ya mategeko bakemura ibibazo by’abaturage bakanabagira inama bibananiza iki?
Inda nini n’inzara muri bamwe mu bayobozi
Bamwe mu basesengura iki kibazo bemeza ko impamvu nyirabayazana zikubiye mu bintu bibiri by’ingenzi:Hari abayobozi bamwe cyane cyane mu nzego z’ibanze bahembwa amafaranga ya Leta ariko batanyurwa. umuntu yavuga ko batanzwe Imbere n’inda nini.”bene aba ntibatekereza umushahara bumva ko abaturage ari zo nka baragijwe bagomba gukama “.
Kuri ubu inzego z’ibanze ni zimwe mu zitungwa agatoki kuri ruswa cyane cyane muri serivisi z’imyubakire.Inzu nyinshi zubatswe mu manegeka abaturage bitakana inzego z’ubuyobozi zibegereye ko bubaka zibarebera ariko ngo nta numwe wubaka atatanze akantu.Ngo hari naho umuturage aha ruswa umuyobozi umwe abandi bakamutwaraho umwikomo bagahigira kuzamusenyera kuko bo batariye!
Perezida wa Republika Paul Kagame ubwo yavugaga kuri iki kibazo cy’abaturage basenyerwa kuko bubatse ahadashoboka nawe yagarutse ku ruhare rw’abayobozi,agira ati”ubundi abo baturage ko bavuga ko aho bubatse bahahawe n’ubuyobozi abayobozi babaha icyangombwa cyo kubaka mu bishanga baba bayobora iki?”Umukuru w’igihugu yanagarutse ku bayobozi barebera Abaturage bubaka mu buryo butemewe inzu zikuzura bareba.Bamwe mu basesenguzi bati “icyo gihe iyo atari ruswa aba ari ubufatanyacyaha”.Bahuriza ku ngingo ivuga ko abayobozi bafite ububasha buhagije bwo gukumira ibi bikorwa bitera abaturage igihombo n’igihugu muri rusange,bityo ko muri uyu mwaka wa 2020 abayobozi bagaragayeho bene iyo mikorere badakwiye kwihanganirwa aho kumva ko umuturage ariwe ukwiye kubiryozwa nyamara yari afite abayobozi bakwiye kumurinda Kugwa muri iyo mitego.


c: text/html

text:
Umuririmbyi Mahirwe Adeline uri mu bakomeye muri Korali Shalom ikorera umurimo w’ivugabutumwa muri ADEPR Nyarugenge yatangiye kuririmba ku giti cye aho yasohoye indirimbo ibumbatiye amashimwe ye nyuma y’iminsi 10 arushinze.
Mahirwe yarongowe n’umunyamakuru Sengurebe Joel wakoreye IGIHE ubu akaba akora ku rubuga Iyobokamana.com abereye umuyobozi. Ubukwe bw'aba bombi bwabaye ku wa 22 Ukuboza 2018. Basezeraniye mu rusengero rwa ADEPR Nyarugenge, ibirori bikomereza mu busitani bwa ADEPR ku Kimihurura.
Mahirwe hamwe n'umugabo we Sengurebe
Mahirwe Adeline afite ijwi rinyura amatwi rizwi cyane mu ndirimbo atera muri Korali Shalom zirimo “Nzirata’’, “Abami n’abategetsi’’, “Nzamamaza”, ‘‘Nyabihanga’’ n’izindi. Umwaka wa 2019 yawutangiye mu yindi sura kuko na we yatangiye umuziki nk’umuhanzi wigenga.
Impano ya mbere yageneye abakunzi b’ibihangano by’umusaraba ikubiye mu ndirimbo ye nshya yise ‘‘Ikorera igihe’’ yashyize ahabona ku wa Gatatu, tariki ya 2 Mutarama 2019. Yavuze ko kuba atangiye umuziki nk’umuhanzi wenyine bitavuze ko azava muri Korali Shalom.
Yagize ati “Nayihisemo kuko hari ibyo Imana yambwiraga ariko nkabona kuri njye bidashoboka ariko igihe kigeze mbona birasohoye. Byatumye mbitindaho cyane ndetse mbona iko ikora mu gihe cyayo cyagenwe. Imana yadukoreye byinshi ariko ikintu cy’ibanze Imana yakoze ku buzima bwanjye cy’umwihariko ni uko yadukoreye ubukwe bwiza. Hari ibintu byinshi Imana yadukoreye ku buryo utabirondora.’’
Ubutumwa bukubiye mu ndirimbo bugaruka kw'ishimwe ry’Imana isezeranya kandi igakora uko ishatse mu gihe gikwiye. Iyi ndirimbo yayikoranye n’umuhanzi Ndinzwenimana Isaie uvukana n’umugabo we. Yagize ati “Nahisemo gukorana na we kuko afite ijwi ririmo amavuta y’Imana atuma riryohera amatwi. Ikindi ni uko ari inshuti yanjye ya hafi.’’
Mahirwe yakomoje ku ntego afite mu muziki ashimangira ko agamije kuzana intama nyinshi kuri Krisitu. Yagize ati “Gahunda yanjye ni ukubwiriza abantu ubutumwa bwiza. Umuziki wanjye mu minsi iri imbere nzibanda cyane ku njyana ya Lumba ariko nkazirikana n’ushingiye kuri gakondo y’u Rwanda."
Uyu muhanzikazi kuri ubu aririmba muri Korali Shalom yagezemo mu 2017,iyi korali akaba ayishimira cyane kuko yayibonyemo inshuti n’abavandimwe beza. Yagize ati “Korali Shalom nyifata nk’umuryango wanjye kuko imba ku mutima kuburyo burenze izindi korali zose nabayemo kandi no kuba naririmba indirimbo ku giti cyanjye ntaho bihuriye no kuba nava muri Korali kuko niyo mpa umwanya wa mbere mu muhamagaro wanjye wo kuririmbira Imana”.
Mahirwe yatangiye kuririmba akiri umwana muto ,abarizwa mu ishuri ryo ku Cyumweru muri Repubulika Iharanira Demokarasi ya Congo I Goma aho yarerewe. Impano ye yatangiye kuyigaragaza afite imyaka ine mu 1996. Kuva mu 2007, Mahirwe yanyuze muri Korali zitandukanye zirimo Elayono, Tumaini, Integuza, Siyoni, zo muri ADEPR Rubavu.
Ku munsi w'ubukwe bwa Adeline na Joel
Mahirwe Adeline aririmba muri korali Shalom
UMVA HANO INDIRIMBO YA MBERE YA MAHIRWE ADELINE FT ISAIE

robotstxt: allowed

filter: keep


text:
Rubavu: Imiryango ikennye ikomeje kugezwaho ibiribwa
Akarere ka Rubavu gakomeje igikorwa cyo kugeza ibiribwa ku baturage batishoboye muri iki gihe cya Guma mu Rugo, gusa ngo hari abo byatinze kugeraho ndetse hakaba hari abari batangiye kuvuga ko babayeho nabi badashobora kubahiriza Guma mu Rugo, ariko aho bibagereyeho barabyishimiye.
Umwe muri abo baturage wari umaze kwakira ibyo yagenewe, Nyirahabinama Agnès, umubyeyi w’abana bane yarabyishimiye maze agira ati "Nishimiye kuba ibi biribwa bingezeho, mbonye icyo guha abana. Ibi biratuma nubahiriza amabwiriza yo kwirinda Covid-19 na gahunda ya Guma mu Rugo by’umwihariko".
Mugenzi we ati “Ndashimira cyane Leta ihora ituzirikana, kuba mbonye ibi biryo ni inkunga ikomeye. Biramfasha muri iyi minsi ya Guma mu Rugo bityo mbashe no kwirinda icyorezo, ndetse tuzasohoke mfite agatege ko kwicira inshuro, Imana ibahe umugisha”.
Icyo gikorwa cyo gutanga ibiribwa kimaze iminsi ibiri gitangiye, bikaba bimaze kugera ku baturage bo mu miryango 1,704 mu miryango 13, 221 iteganyijwe guhabwa ibiribwa.
Iyo miryango irimo guhabwa ibiribwa ifatwa nk’agatonyanga mu nyanja kuko Akarere ka Rubavu kabarura nibura ibihumbi 60 by’abaturage bari mu kiciro cya mbere bakeneye gufashwa.
Icyakora ibiryo byatangiye gutangwa ku munsi wa gatatu mu minsi icumi ya Guma mu rugo, abaturage bamwe bakavuga ko batari bafite icyo gushyira mu nda bigatuma kubahiriza iyo gahunda bitabashobokera.
Tariki 20 Nyakanga 2021 mu Kagari ka Byahi mu Murenge wa Rubavu habonetse abaturage basohotse mu ngo bavuga ko barambiwe kuba munzu kandi ntacyo bafite cyo kugaburira abana, bakaba barasabaga ubuyobozi kubageraho, bukeye bwaho ku itariki 21 Nyaka 2021, ibyo kurya byahise bibageraho barabyishimira.
Umuyobozi wungirije ushinzwe imibereho myiza y’abaturage mu Karere ka Rubavu, Ishimwe Pacifique, yasabye abaturage kwihangana, avuga ko batindijwe no kubigabanya bishyirwa mu dufuka duto, asaba abaturage kubahiriza amabwiriza yo kwirinda Covid-19 cyane cyane ya Guma mu Rugo.
Ishimwe asaba abaturage bagize ikibazo guhamagara inimero y’Akarere itishyurwa ubuyobozi bukabageraho batagombye kwica amabwiriza.
Guverineri w’Intara y’Iburengerazuba, Habitegeko François, avuga ko Leta y’u Rwanda ifite ubushake mu kwita ku baturage, nk’uko yabyanditse kuri Twitter.
Ati "@RwandaGov ifite ubushake n’ubushobozi bwo gutabara abaturage bagizweho ingaruka na #COVID19, ibyo kurya ku babikeneye birahari kandi bihagije. Twese dufashe abaturage kugira ngo bibagereho ku buryo bworoshye. Turakomeza kuba hafi abafite ibibazo bose".
Minisitiri w’Ubutegetsi bw’Igihugu, Gatabazi JMV, abinyujije kuri twitter, yiseguye kuri abo baturage ba Rubavu, kuba ibiribwa byaratinze kubageraho.
Yagize ati “Mwakoze Akarere ka Rubavu, abaturage bari barambiwe gutegereza. Kuba babonye ibyo kurya birashimishije. Batubabarire kuba byaratinze".
Akarere ka Rubavu kakiriye ibiribwa birimo Toni 66 z’ibishyimbo, Toni 59 za kawunga na 59 z’umuceri, hari abafatanyabikorwa b’Akarere barimo gufasha abaturage kubona ibiribwa harimo ibiri muri gahunda ya Guma mu Rugo, hamwe n’abarimo gufashwa nk’abahuye n’ingaruka z’imitingito iherutse gushegesha Akarere ka Rubavu.


text:
Mu imurikabikorwa ry’ubukerarugendo,Ikigo cya Gorilla Doctors kigizwe nabaganga b’inyamaswa(veterinary) bavura,bita ku ngagi mu buzima bwazo bwa buri munsi,iyo zahuye n’ibibazo bitabiriye iri murika .
Gorilla Doctors ikorera mu bihugu bitatu (Rwanda,DR CONGO na Uganda),akaba ari ibihugu bihuriye kuri Pariki y’ibirunga ibonekamo ingagi zo mu misozi miremire(Gorilla beringei beringei)
Mu burwayi ingagi zikunda kurwara harimo indwara z’ubuhumekero(ibicurane),inkorora,ibisebe cyane cyane zafashwe mu mitego y’abarushimusi cyangwa zarwanye hagati yazo,bafasha kandi ipfubyi zasigaye iyo barushimusi bishe ingagi nkuru .
Gorilla Doctors batangaza ko ingagi zirwara,zigasaza,zigafatwa n’amavirusi cyangwa ibyorezo ko ariyo mpamvu bazihora hafi,bazitaho bakazikurikirana cyane kuko n’ubundi zifatwa nk’inyamaswa zirimo gucika ku isi.
Bakomeza batangazako hari izidakira cyane cyane izishaje,ubuzima bwazo bukarangira ngo birababaza iyo babonye hari iyo badashoboye kuvura.
Kwita ku ngagi mu buzima bwazo bwa buri munsi bituma zikomeza kubaho zikaramba,abazisura bakabona izo basura,ubukerarugendo bugatera imbere,kandi bifasha no mu kuzibungabunga zigakomeza kubaho ku isi.
Gorilla Doctors bafasha kandi ibyerekeranye n’ubuvuzi ku bakozi ba za pariki n’imiryango yabo,bakora kandi ubushakashatsi ku mibereho n’ingagi muri rusange.
Ushaka gutanga inkunga yo gufasha abo baganga bakora ibyo bikorwa by’indashyikirwa wasura urubuga www.gorilladoctors.org . Mu Rwanda icyicaro cyabo kiri Musanze mu ntara y’amajyaruguru.


text:
Nyagatare: Abahinzi bafite impungenge ko ibiza bizongera kubahombya
Yanditswe na KAYIRA ETIENNE
Umurenge wa Gatunda wo mu karere ka Nyagatare, ni Umurenge ahanini ugizwe n’abaturage batunzwe n’imirimo y’ubuhinzi n’ubworozi. Nubwo abahinzi baho batangiye guhinga intabire bitegura gutera imyaka imvura iramutse iguye nkuko bayitegereje bagendeye ku makuru bahawe n’Ikigo cy’Ubumenyi bw’ikirere, baratangaza ko bafite impungenge ko bashobora kongera kugwa mu gihombo nk’icyo batewe n’ibiza by’imvura yaguye ari nyinshi mu gihembwe k’ihinga gishize.
Mu kiganiro Imvaho Nshya yagiranye n’abahinzi bibumbiye muri koperative Abishyizehamwe y’abagore bo mu kagari ka Nyarurema mu murenge wa Gatunda, batangaje ko mu gihembwe k’ihinga gitambutse bari bashoye imbaraga nyinshi mu guhinga ibishyimbo mu gice k’igishanga ariko mu gihe bategereje umusaruro amazi menshi yabateye bivuye ku mvura yaguye mu musozi wa Tovu muri Kiyombe mu murenge bahana imbibi urabitwara byose ntibavanamo n’imbuto bashoyemo.
Perezida wa koperative Abishyizehamwe Berabose Kereniya yagize ati “Twagize igihombo gikomeye kubera icyo kiza cy’amazi y’imvura yaguye mu murenge wundi uhana imbibi n’uwo dutuyemo wa Gatunda, imyaka yose twari twahinze mu gishanga iratwarwa”. Berabose yakomeje avuga ko muri icyo gishanga ngo hari hahinzemo umuceri ku buso bunini cyane.
Umwe mu bahinga umuceri mu gishanga gihuriweho n’Imirenge ya Gatunda na Karama, yavuze ko ubwo buso bwari buhinzeho uwo muceri watwawe n’ibiza mu gihembwe k’ihinga gitambutse, ngo bezagamo toni eshanu ariko nta n’imwe basaruye. Ayo mazi y’imvura ikabije yaguye iturutse mu misozi ya Karama na Kiyombe ngo si imyaka yabahombeje, ahubwo ngo yanahitanye ubuzima bw’abana babiri bakoraga akazi ko kurinda umuceri mu gishanga cyavuzwe hejuru.
Kuri iki gihombo abahinzi bo muri Gatunda bahuye nacyo bitewe n’ikiza k’imvura ikabije, Visi Meya ushinzwe imibereho myiza y’abaturage mu karere ka Nyagatare Murekatete Juliette yabwiye abanyamakuru ko koko ibyo biza byahombeje abahinzi, ariko agatanga inama ko batacika intege mu gukora ibyo biyemeje kuko ahari iki gihembwe gitangiye bashobora kugira amahirwe bakeza.
Umurenge wa Gatunda ni umwe mu mirenge cumi n’ibiri igize Akarere ka Nyagatare ko mu burasirazuba bw’u Rwanda. Uyu murenge kimwe n’indi hafi ya yose igize ako karere yiganjemo ibiza byinshi birimo imvura yiganjemo imiyaga itwara ibisenge by’amazu, ndetse n’inkuba zikubita abantu n’amatungo.


text:
Abafite aho bahuriye na siporo mu mashuri basabwe gukorera hamwe bagamije iterambere
Yanditswe na NKOMEJE GUILLAUME
Ejo hashize tariki 19 Nyakanga 2019, hasojwe inama y’iminsi ibiri yari igamije kuganira ku iterambere rya siporo mu mashuri “Sport Scolaire”, imbogamizi ndetse n’ingamba zafatwa yari yateguwe na Minisiteri y’Umuco na Siporo “MINISPOC”, ifatanyije na Minisiteri y’Uburezi “MINEDUC” ndetse na Federasiyo ya siporo mu mashuri.
Iyi nama yari yanitabiriwe kandi abahagarariye Federasiyo zifite imikino mu mashuri, itangazamakuru ndetse n’Inzego za Leta yasojwe hafashwe imyanzuro itandukanye izafasha mu gukemura ibibazo bikomeje kugaragara muri siporo mu mashuri.
Mu gusoza iyi nama, Umunyamabanga wa Leta ushinzwe amashuri y’inshuke, abanza n’ayisumbuye muri Minisiteri y’Uburezi (MINEDUC) Dr. Isaac Munyakazi yashimiye abitabiriye asaba ko buri wese yazagira uruhare mu ishyirwa mu bikorwa ry’iyi myanzuro.
Dr. Isaac Munyakazi yabwiye abari bitabiriye iyi nama ko imyanzuro bafashe mu rwego rwo guhangana n’izo mbogamizi basabwa gukosora, bitagerwaho hatabayeho ubufatanye ku nzego zose zirebwa na siporo mu mashuri.
Ati : “Iyo myanzuro twabonye nayo ishingiye ko idashobora gushyirwa mu bikorwa ya mikoranire idashobotse, ni umwanzuro ukomeye tuvanye muri iyi nama y’uko inzego zose zirebwa na siporo duhereye hasi mu mashuri kugeza ku rwego rw’Igihugu. Tuvugurure imikoranire kugira ngo ibyananiranye kuko abantu babikoraga mu buryo butatanye, uyu munsi duhuze imbaraga kugira ngo bikorwe neza.”
Avuga ko haba MINEDUC ndetse na MINISPOC bafite inshingano zo gukurikirana ishyirwa mu bikorwa ry’iyi myanzuro yafatiwe muri iyi nama.
Ati: “Twebwe dushinzwe gukurikirana ku rwego rwa Minisiteri zombi tuzakurikirana kugira ngo uwo mwanzuro w’imikoranire ushyirwe mu bikorwa mu bijyanye no gutegura igenamigambi n’ingengo y’imari kugira ngo dushyire mu bikorwa ibintu bitandukanye twakoraga mu buryo butatanye.”
Yemeza ko gushyira hamwe mu bikorwa bitandukanye bizarushaho gutanga umusaruro munini. Ati : “Uyu munsi ubufatanye buratuma igikorwa duhuriyeho mu buryo bushyize hamwe, tugitegurire hamwe, tugishakire ubushobozi hamwe, gikorwe n’abantu twemeranya kandi dukurikirane umusaruro uvuyemo.”
Minisitiri w’Umuco na Siporo, Nyirasafari Esperance nawe avuga ko ubufatanye mu iterambere rya siporo mu mashuri bizagira byinshi bihindura ku mikorere yari isanzweho.
Ati : “Ubufatanye rero ni ngombwa kuko abafite amashuri mu nshingano ni ho hari abana, kuko n’abafite siporo mu nshingano nta bwo politike ya Siporo yashyirwa mu bikorwa idatangiriye mu mashuri. Bugiye kudufasha ku bijyanye no kumenya impano abana bafite no kuzikuza.”
Yungamo ati: “Tudafatanyije na MINEDUC sinzi uko byaba byifashe kuko ntacyo babasha kugeraho tudafatanyije na bo na za Federation nta bwo byakunda nkaba nishimira ko iyi nama yabaye igaragaza ko ari wo murongo n’abo dufatanya bashyira politike ya siporo mu bikorwa ni uko bagomba kubyumva.”
Siporo yo mu bigo by’amashuri “Sport Scolaire” ikunze kugaragaramo abana bakiri bato bafite impano, ishyirwamo imbaraga mu rwego rwo kurushaho guteza imbere siporo mu gihugu.


text:
Kurakara biri muri kamere muntu byo ntawabihakana gusa uburyo turakaramo, ibiturakaza, umwanya tumarana uburakari ni byo bitandukana
kurakara ugatindana uwo mujinya haba hari icyo byangiza ku buzima busanzwe? Yego, kirahari, ni cyo iyi nkuru igiye gusobanura.
1.Byongera ibyago byo kurwara stroke
Ubushakashatsi bunyuranye bwerekana yuko kurakara bikabije biri mu bishobora guturitsa imitsi ijya mu bwonko cyangwa bigatuma amaraso yipfundika mu mitsi yo mu bwonko kandiibi byombi biri mu bitera stroke. Ndetse bwerekana ko ibi biba nyuma y’amasaha atarenze abiri iyo wagize uburakari ndengakamere
2.Bishyira umutima mu kaga
Nkuko bivugwa na Chris Aiken, MD, mwarimu muri Wake Forest University School of Medicine; kurakara kenshi ndetse ukamarana uburakari igihe kinini, bikuba inshuro ebyiri ibyago byawe byo kurwara indwara z’umutima. Ndetse anasobanura yuko, kurakara ukagira nabi, kwihorera bijyana n’inzika n’inzigo, byangiza umutima ku gipimo cyo hejuru.
3.Byongera agahinda no kwiheba
Uku kwiheba bigendana no kwigunga ndetse n’agahinda gasaze utibagiwe depression. Byose bituruka kuri kwa gutekereza cyane ibyakubabaje cyangwa ibyaguteye umujinya, kwifuza kwihorera cyangwa kwihimura no kumva wahorana inzigo. Byose bigatuma umutima wawe ubyimba, ukumva urihebye rimwe na rimwe ndetse ukumva uriyanze
4.Byangiza ibihaha
Wari uzi ko ibihaha byangizwa no kunywa itabi gusa? Oya burya no kurakara cyane birabyangiza. Kurakara bituma udusaho tw’umwuka tubyimba bigatuma imiyoboro izanamo umwuka isa n’iyifunze kandi ibyo byose bikaba byangiza ibihaha byawe mu buryo bumwe cyangwa ubundi.
5.Bigabanya icyizere cyo kubaho
Wumvise bakubwira ko abantu bahorana ibyishimo baramba? Ntabwo bakubeshye. Ubundi se waba ufite ibyago by’umutima, stroke, ibihaha, ubudahangarwa buke, ukazamara igihe kinini? Uko urakara ukawumarana igihe, uko uhorana stress, umenye ko uri kwigabanyiriza igihe cyawe kuri iyi si.
6.Bigabanya ubudahangarwa
Nibyo. Niba ukunda guhorana uburakari, inzika se, uhora wibuka ibibi wagiriwe se, ntabwo uba wigirira neza kuko biri mu bigabanya ubudahangarwa bwawe nuko bigatuma uhora urwaragurika kenshi. Ubushakashatsi bwerekana ko iyo wibutse ibibi wakorewe cyangwa byakubayeho mu bihe byashize, ukagarura uburakari, bituma igipimo cya immunoglobulin-A kimanuka mu gihe cy’amasaha 6. Kandi iyi IgA iza ku ruhembe rw’imbere mu kuturinda indwara


text:
ABAKIRISITU BA PARUWASI YA NYABINONI BAGIRIYE URUGENDO-SHURI MURI DIYOSEZE YA GAHINI KURI GAHUNDA YA TUBASHAKE
Tariki ya 14 Ugushyingo 2015, abakirisitu bo muri Paruwasi ya Nyabinoni mu Bucidikoni bwa Ndiza, Diyoseze ya Shyogwe bakoze urugendo rwo kujya muri Diyoseze ya Gahini aho amateka atubwira ko ariho hari igicumbi cy’Itorero Angilikani mu Rwanda akaba ari naho habonekeye imbaraga z’Umwuka Wera bwa mbere muri aka karere k’ibihugu by’iburasirazuba bwa Afurika bijyanye n’amateka y’ububyutse bw’Itorero mu mwaka wa 1935.
Si ayo mateka gusa yabahagurukije ahubwo bari bagambiriye kujya kureba imikorere ya gahunda yatangiriye muri Diyoseze ya Gahini yitwa: “Tugende, Tubashake, Tubazane, Tubatoze, Tubatume”.
Aba bakirisitu bahagurutse i Nyabinoni saa cyenda z’ijoro, bagera mu Ngororero saa kumi n’ebyiri za mu gitondo maze bagera i Kiramuruzi saa tanu n’iminota 20. Aha i Kiramuruzi bakiriwe n’abantu batandukanye bavuye mu Bucidikoni bwose bwa Gakenke bwo muri Diyoseze ya Gahini. Mu baje kubakira harimo abapasitori batandatu n’abakirisitu mirongo itatu bose bafite ubuhamya kuri gahunda ya Tubashake.
Arch Robert NKURUNZIZA yabaganirije kuri gahunda ya Tubashake yifashishije Ijambo ry’Imana dusanga mu Byakazwe n’Intumwa 2:43. Arch yabahamagariye guhuza umutima, kugira ubuhamya no kurangwa n’urukundo. Ibyo byashimangiwe n’ubuhamya bw’abantu batandukanye nka Uwimana Jeanette wigishije abantu 3 ubu nabo bakaba bamaze kuzana abandi nkabo.
Hatanzwe ubuhamya bw’abantu batandukanye kandi bari mu nzego zose: amatorero shingiro, amakorari cyangwa se abakirisitu ku giti cyabo.
I saa moya za nijoro nibwo bageze i Gahini bakirwa na Nyiricyubahiro Musenyeri Birindabagabo mu Imbuto z’Ibyiringiro. Musenyeri yabakanguriye kutisuzugura cyangwa se ngo bagire uwo bakeka ko atabishobora. Bigeze saa tatu z’ijoro binjiye mu masengesho maze bahagirira ibihe byiza cyane.
Urugendo rwashojwe n’amateraniro yabaye ku wa 15 guhera saa tatu muri Katedarali ya Gahini. Muri uwo mwanya. Canon Munyankusi yavuze ubutumwa Bwiza bufite intego igira iti: “Kwamamara” (Abami 10:1-13). Uru rugendo rwatwaye amafaranga 260.000 kandi aba bakirisitu bayishatseho.
Gushaka niko gushobora!
Rev Pasteur Sehorana Joseph


text:
Kamonyi: Umusaza Habiyakare Joseph yapfuye azize urukuta rw’inzu
Ku myaka 63 y’amavuko Habiyakare apfuye azize impanuka y’urukuta rw’inzu rwamugwiriye.
Habiyakare Joseph w’imyaka 63 y’amavuko, mwene Karahamuheto Andereya na Girimpundu Euphasie ubwo yasanaga ikiraro cy’inzu yasanaga yagwiriwe n’urukuta ahita apfa.
Ikiraro cy’inzu y’amatungo cyasanwaga cyahitanye nyakwigendera ni icy’umuturanyi we witwa Kaboyi Albert utuye mu murenge wa Gacurabwenge, akagari ka Gihinga mu mudugudu wa Ryabitana.
Ahagana mu ma saa sita z’amanywa nibwo ibi byabaye, nyakwigendera akaba ubwo yagwirwaga n’urukuta atahise apfa ngo ahubwo yajyanywe iwe ari naho yaguye.
Tuyisabe Fulgenci waherezaga uyu musaza amufasha kubaka avuga ko byabaye areba ngo kuko yari avuye kuzana amatafari y’inkarakara bubakishaga maze bihera aho bari bubatse mbere birakaka aribwo byahise bigwa byose hamwe nibyo bari barimo bubaka.
Agira ati”yantumye amatafari munsi y’urugo nkihagera kubera aho twasanaga hari harashwenyutse nuko bihita bimugwira aratubwira ngo tumujyane murugo arumva nubundi yapfuye nuko tumujyana murugo iwe”.
Umusaza Habiyakare Joseph wapfuye ngo asanzwe ari umufundi mu gace yari atuye mo, ibyamugwiriye ngo byamutunguye nk’uko uwamufashaga kubaka yabitangaje.
Munyaneza Theogene


text:
Minisiteri y’Uburezi, ikigo cy’igihugu gishinzwe imyuga n’ubumenyingiro (WDA), Abayobozi b’Uturere bungirije bashinzwe imibereho myiza y’abaturage ndetse n’abayobozi b’uburezi mu Turere, bahuriye mu nama i Kigali, mu rwego gutegura impinduka mu micungire y’amashuri y’imyuga n’ubumenyingiro ya Leta yose , n’afashwa na Leta ku bw’amasezerano, azwi ku izina rya VTCs azatangira kugenzurwa n’uturere guhera muri Nyakanga 2017.
Umunyamabanga wa Leta Ushinzwe Amashuri y’imyuga n’Ubumenyingiro, Rwamukwaya Olivier asobanura amavu n’amavuko y’icyo cyemezo yagize ati “Bishingiye kuri politiki yo kwegereza ubuyobozi n’ubushobozi abaturage
Indi mpamvu ni uko inshingano za WDA zavuguruwe maze igasigarana gusa ibirebana n’ubugenzuzi bw’amashuri y’imyuga n’ubumenyingiro ndetse no kwemerera abifuza gutangiza aya mashuri. “ Mbere yari ifite inshingano zo gucunga amashuri yose y’imyuga n’ubumenyingiro, no kuyakorera ubugenzuzi. Izi nshingano zaragonganaga, kuko byayigoraga kwigenzura.”
Ni muri urwo rwego hateguwe umushinga w’itegeko rishyiraho ishuri rikuru ry’imyuga n’ubumenyingiro (Rwanda Polytechnic) rizaba rishinzwe kwigisha imyuga n’ubumenyingiro ku rwego rw’amashuri makuru, rikazahuza amashuri atandukanye yatangaga izo nyigisho kuri urwo rwego yitwa Polytechnics na IPRCs. Ni ngombwa rero ko n’amashuri atari ku rwego rw’amashuri makuru agira urwego ruzasigarana imicungire yayo. Urwo rwego nta rundi ni Akarere kuko n’ubundi gasanzwe gacunga andi mashuri yose Atari ku rwego rw’amashuri makuru.
Nta mbogamizi z’abakozi zizagaragara ku rwego rw’Akarere
Kuri buri karere hari ishami ry’uburezi rifite abakozi batandukanye barimo ushinzwe amashuri y’incuke n’abanza, ushinzwe amashuri yisumbuye n’ay’imyuga n’ubumenyingiro, ndetse n’umukozi ushinzwe inyubako z’amashuri mu karere.
Olivier Rwamukwaya yagaragaje ko iyi nama yabaye n’umwanya wo kwibutsa kwereka aba bakozi ko n’amashuri y’ubumenyingiro ari mu nshingano zabo, cyane cyane kuyakorera ubugenzuzi.
“Aba bari basanzwe bakora, ariko bagera ku mashuri ya TVET, bati aya ni aya WDA. Iyi nama yadufashije kugirango aba bakozi bumve ko mu nshingano zabo harimo n’aya mashuri y’ubumenyingiro. ”
“Ushinzwe uburezi ku rwego rw’Umurenge akumvako mu burezi harimo n’amashuri ya TVET , akumva ko mu gihe atanga raporo , akwiye gutanga n’i y’aya mashuri ,yakora ubugenzuzi nayo akayagenzura ,akanayatangira raporo nk’uko atanga raporo z’amashuri y’ubumenyi rusange.”
Leta mu korohereza Uturere
Umunyamabanga wa Leta yagaragaje ko hari ibyo Leta izakora kugirango iki cyemezo gishyirwe mu bikorwa. “Ingengo y’imari y’aya mashuri ubundi yabaga muri WDA, ariko guhera muri Nyakanga 2017 ingengo y’imari y’aya mashuri izajya yohererezwa Uturere nk’iyandi mashuri yose.”
Ikindi yagarutseho ni uko Leta izavanaho imbogamizi zatumaga aya mashuri atabona abanyeshuri. “VTCs zajyaga zigira ikibazo cyo kutabona abanyeshuri kandi ari aya Leta. Wakurikirana ugasanga impamvu ari uko abo banyeshuri basabwa kwishyura .” Mu kuvanaho iyi mbogamizi, aba bana bazajya bigira ubuntu nk’abandi bana biga mu burezi bwibanze bw’imyaka 12.
“Turi muri gahunda y’uburezi bw’ibanze bw’imyaka 12 butangirwa ubuntu , kandi buriya muri gahunda y’imyaka 12 n’amashuri y’imyuga n’ubumenyingiro arimo, ntabwo uburezi bw’ibanze bw’imyaka 12 ari uburezi bw’inyigisho rusange gusa.”
Nk’uko Leta ifasha andi mashuri kugirango ashobore gukora, binyuze mu guhemba abarimu , gutanga amafaranga yo gufasha ishuri azwi nka “capitation grant”, amashuri y’ubumenyingiro nayo arafashwa.
Rwamukwaya ati ” Nta tegeko , nta bwiriza ryigeze ribuza abayobozi b’uturere gusabira aya mashuri y’imyuga ‘capitation grant’ ! Guhera muri Nyakanga 2017, abayobozi b’Uturere nayo bazajya bayasabira ibikenewe byose kugirango ashobore gukora neza, kuko mu by’ukuri abana biga muri ayo mashuri nabo biga mu mashuri ya Leta.”
Nk’uko bikorwa mu yandi mashuri kandi, uburenganzira bw’aba bana bwo kwiga bugomba kubahirizwa, “Nta munyeshuri ukwiye kuvutswa uburenganzira bwo kwiga hitwajwe ko hari ibyo ababyeyi be bananiwe kuzuza biba byaremejwe n’inama z’ababyeyi”. Haba hakwiye gukoreshwa ubundi buryo bwo gukangurira abo babyeyi kubahiriza inshingano zabo, ariko abana babo batabujijwe kwiga.
Abanyeshuri bo muri VTCs nabo bazafashwa gufatira ifunguro ku ishuri
Byagaragaye ko amashuri ya VTC iyi gahunda yo gufatira ifunguro ku ishuri itarageramo. Kandi nyamara abana bayigamo nabo bakeneye kwiga bafite imbaraga.
Rwamukwaya yagize ati “ Ubusanzwe hari inkunga Leta igenera abana batishoboye muri urwo rwego rwo kunganira gahunda yo gufatira ifunguro ku ishuri, twateganyije rero ko muri iyi ngengo y’imari ya 2017/2018 , amashuri ya VTCs azajya asaba amafaranga yo kubafasha kugaburira abanyeshuri.”
Uturere duhagaze he muri iki cyemezo?
Buri Karere kiyemeje ko guhera mu ngengo y’imari 2017/2018 bazatangira kujya bashyira mu igenamigambi ibirebana n’amashuri ya VTCs nk’uko babikorera andi mashuri .
Umwe mu bitabiriye inama yagize ati “ Twajyaga twumva ari amashuri ya WDA. Ariko ubu inshingano zibaye izacu , kandi turabyishimiye.”


text:
Amadini n’amatorero bikorera mu karere ka Musanze batangiye igikorwa cyo gufasha mu guhangana n’ikibazo cy’abatagira aho kuba. Bamwe mu bubakiwe bo mu kagari ka cyabararika umurenge wa Muhoza bavuga ko batagiraga aho kuba cyane ko bose bari mu cyiciro cya mbere cy’ubudehe, bari barabuze ubushobozi bwo kwiyubahira.
Dusengimana Josianne warokotse Jenoside yakorewe Abatutsi mu Rwanda, avuga ko yari ari mu nzu yashaje amabati imuvira. Yagize ati "Nshimiye Imana yakoresheje aba bakozi bayo nkaba na njye ngiye kujya ndyama ngasinzira. Ubundi imvura yagwaga jye n’abana tukabyuka tukicara ahatava, tugakuraho ibintu yamara guhita tukabanza gukubura amazi tukongera kuryama. Mbese ubuzima bwacu bwari buzwi n’Imana ariko noneho irabikoze ntituzongera kurara duhangayitse nka mbere."
Sebasore Celestin we agira ati, "Mu by’ukuri ndi umukene nta hantu nari gukura ubushobozi bwo kwiyubakira none Imana iransubije impaye aho kuba, ikoresheje abakozi bayo ndayishimiye nshimira n’aba banyubakiye, n’ibyishimo gusa sinabona uko mbivuga, gusa Imana ibahe umugisha".
Pastor Matabaro Mporana Jonas ahagarariye impuzamatorero mu karere ka Musanze, avuga ko iki ari igikorwa batekereje nk’abanyamatorero, ko na bo ubwabo bakagobye kugira icyo bakorera abababaye.
Yagize ati "Ntabwo kubakira abatishoboye bireba Leta gusa kuko natwe amadini n’amatorero biba bitureba, Bibiliya ivuga ko tuzabazwa ibyo twakoze byaba ari ibyiza cyangwa ibibi, ubwo rero natwe tugomba gukora imirimo myiza tukiri hano kuri iyi si."
Umuyobozi w’akarere ka Musanze wungirije ushinzwe imibereho myiza y’abaturage, Kamanzi Axelle, avuga ko igikorwa aba banyamatorero batangiye ari urugero rwiza n’abandi batandukanye bakwiriye kurebereho.
Yagize ati "Amadini n’amatorero ni abafatanyabikorwa b’imena muri gahunda za leta zinyuranye. Badufasha cyane mu guhindura imyumvire ariko kandi no mu bikorwa tuba tubakeneye. Igikorwa nk’iki tubona gikwiye kubera abandi urugero kuko nk’uko twese tubizi Roho nzima igomba gutura mu mubiri muzima."
Intara y’Amajyaruguru kuri ubu ifite amazu agera kuri 370 igomba kubaka bitarenze uku kwezi kwa 12 kuko bihaye intego ko bagomba kugera muri 2020 nta muntu n’umwe ugifite ikibazo cyaho kuba.


text:
Inkomoko y’insigamugani ’ Abiguyemo urwuba’
Uyu mugani, bawucira ku muntu babonye yihwabana agakabyo k’urukumbuzi ngo yimare nyirarigi (ipfa); niho bavuga ngo: “Yabiguyemo urwuba!” Wakomotse kuri Ruhashyampunzi rwa Lyaba mu Kabagali (Gitarama); ahasaga umwaka w’i 1400.
Icyo gihe hari ku ngoma ya Cyilima Rugwe, hakabaho itegeko rivuga ngo: “Ntihazagire umuntu uva mu rugerero adakuwe n’uwe; nka mukuru we, cyangwa murumuna we, cyangwa undi bafitanye isano. Ubwo hariho umugabo Lyaba w’umuturagara, atuye i Murama mu Kabagali ho i Gitarama, akagira umwana umwe w’umuhungu witwa Ruhashyampunzi. Lyaba amaze kuba umusaza utakibasha kujya mu rugerero bene wabo bamurega ku mutware wabo w’ingabo. Uwo mutware atumiza Lyaba amubaza igituma yanga kujya mu rugerero kubera ubusaza. Bene wabo bamushinja ko afite umuhungu w’umusore witwa Ruhashyampunzi, bati: “Ni umusore ukwiye kujya mu rugerero!” Lyaba aratsindwa, agenda ihutihuti ajya gusabira umuhungu we amushyingira ikitaraganya, kugira ngo ajye mu rugerero.
Ruhashyampunzi amaze kurongora ajya mu rugerero i Gaharanyonga; ariko ubwo yasize umugore amaze gusama inda.
Nuko Ruhashyampunzi aragenda, hashize amezi make umugore we abyara umuhungu. Ruhashyampunzi amaze kubyumva ajya gusezera ku mutware w’urugerero kugira ngo ajye kwita umwana izina. Umutware w’urugerero aramwangira. Amaze kumwangira, Ruhashyampunzi arumirwa; ahera ko atuma kuri se ngo agerageze uko ashoboye kose amubonere umukura muri bene wabo. Intumwa igeze kuri Lyaba agerageza bene wabo baramuhakanira. Atuma ku muhungu we ko yagerageje uko ashoboye kose bikananirana akabura umukura. Intumwa igeze kuri Ruhashyampunzi ivuga ubutumwa. Ruhashyampunzi arumirwa n’umubabaro mwinshi.
Aragenda abwira umutware w’urugerero ko yabuze umukura; abimubwirana umubabaro. Umutware abyumvise na we biramubabaza, ariko ubutware bumubuza kubyumva, kugira ngo abari mu rugerero batazajya baboneraho inkunga yo gusezera.
Ruhashyampunzi yitegereza umutware w’urugerero araturika ararira. Umutware nawe amukubise amaso arira, aragenda ahamagara abagabo bakuru abajyana ukwabo; abatekerereza ibya Ruhashyampunzi. Abagabo bakuru babyumvise, bagirira uwo mwana impuhwe, bamusabira iminsi mike yo kugera imuhira. Baramuhamagaza bamutegeka ko ataha akamara iwabo amezi abiri masa akagaruka mu rugerero. Ubwo Ruhashyampunzi aranezerwa cyane; arara ataraye, bukeye azinduka yiruka amasigamana amanywa n’ijoro; agera iwabo i Murama mu kindi gitondo cya kare.
Umugore we amukubitse amaso aranezerwa; bombi ubwuzu burabasaba baramukanya, bataramukanyije; bamaze kuramukanya, umugore arikubura yicara ku rwuririro, dore ko byari umuhango w’abagore bo hambere, umugabo aramukurikira. Umugore amuhereza agacuma k’inzoga, Ruhashyampunzi arasoma, baganira ho gato, Ruhashyampunzi abwira umugore, ati: “Jya kunsasira ndananiwe.” Umugore, ati: “Harashashe!” Ruhashyampunzi yinagurira ku buriri. Umugore aramwegera bararyama. Bamaze kuryamana ibyishimo bya Ruhashyampunzi biramuzabiranya, bituma umwuka uhera arahwera. Umugore induru ayiha umunwa. Rubanda barahurura, basanga amaze kunogoka. Umugore, abatekerereje uko byagenze barumirwa, bati: “Yamuguyemo urwuba!”
Nuko inkuru y’uko Rahashyampunzi yapfuye irakorerana igera ibwami. Bumvise icyamwishe barumirwa; ibyo byishimo byamwishe amarabira babihindura urwuba. Kuva ubwo, ibwami bategeka ko ibinege biri mu rugerero bizajya bimara amezi atandatu gusa, yarangira bigasezererwa bigataha. Itegeko rirafata bitewe n’ubwoba ibwami bagize buturutse ku rupfu rw’amarabira Ruhashyampunzi yapfuye.
Urwuba rero, ni ibyishimo bitewe no kwihwabana urukumbuzi rw’agakabyo; ni cyo gituma iyo umuntu azikamye mu gahararo k’ibimushamaje cyane, wumva bavuga ngo: “Yabiguyemo urwuba!” cyangwa inshuti ebyiri zahura igize ngo irasezera mbere iyindi ikayishwishuriza, iti: “Ba uretse mbanze nkugwemo urwuba, tumarane ibicuro.”
Kugwamo urwuba = Kwihwabana ibyishimo by’agakabyo


text:
27/05/2020, Ikiganiro “Uko mbyumva ubyumva ute?” mutegurirwa kandi mukagezwaho na Tharcisse Semana.
Ku itariki ya 24 n’iya 25 Gicurasi (ku wa gatandatu ushize no ku cyumweru) imiryango ivuga ko idaharanira inyungu n’imyanya y’ubutegetsi (Société civile) yakoranye inama n’amashyaka arwanya Leta ya FPR (partis d’opposition) abarizwa mu ubuhungiro.
Iyo nama yiswe iyo gusenya inkuta no kubaka iteme yaba koko yarasenye inkuta cg ahubwo yubatse izindi? Isesengura rishingiye k’ubuhamya mu itekinika ryo ku mbugankoranyambaga.


text:
Gutegera abanyeshuri bava ku mashuri byagabanyije imihangayiko y’ababyeyi
Yanditswe na Mugisha Benigne
Ababyeyi batangaza ko kuba amashuri asigaye ategera abana mu gihe cyo kujya mu biruhuko byagabanyije imihangayiko bagiraga mu gihe abana bataha, ndetse n’ibibazo bahuraga na byo mu nzira.
Nk’uko Imvaho Nshya yabitangarijwe n’ababyeyi barerera hirya no hino mu gihugu, ngo gutegera abana ni igisubizo k’ibibazo by’ubushukanyi n’uburara bamwe mu banyeshuri bahuriraga na byo mu nzira.
Mukamurenzi Fortunée ni umubyeyi wo mu Murenge wa Nyamabuye, Akarere ka Muhanga, avuga ko gutegera abana imodoka bikozwe n’ubuyobozi bw’amashuri byatumye abana bagera mu rugo kare, bikabarinda kurangarira mu mayira no muri za gare.
Ati “Umwana wange yiga mu Karere ka Ngororero, mu ishuri ry’abakobwa ry’i Muramba, ariko i saa moya aba ageze mu rugo iyo batashye, anywa icyayi mu rugo hamwe n’abandi, biranshimisha cyane.”
Avuga ko mbere iyi gahunda itarashyirwaho na Minisiteri y’uburezi, abana be bakuru bajyaga bagera mu rugo mu gihe cy’umugoroba cyangwa nijoro bitewe n’uko babaga babuze imodoka kubera abanyeshuri benshi batashye, ngo na we bikamutera guhagarika umutima mu gihe cyose abana babaga bataragera mu rugo.
Ikindi ngo ni uko nta bana bikirirwa bazerera mu nsisiro mu gihe k’itaha ry’abanyeshuri, bitewe n’uko babaga babuze imodoka cyangwa se bararurwa n’abantu bakuru, ngo byagabanyije ikibazo cy’abana bararaguzaga mu mihana babuze imodoka zibacyura iwabo.
Karemera Dominique Chretien na we ni umubyeyi, avuga ko mbere iyi gahunda yo gutegera abana bava ku mashuri itarajyaho, bamwe mu basore babonaga umwanya wo gushuka abana b’abakobwa kuko babategeraga muri gare cyangwa mu mayira cyangwa abana bakaba babonye umwanya wo kujya gusura abasore b’inshuti zabo, bityo rimwe na rimwe bigakurikirwa n’ubusambanyi, kurarayo nyuma bakabeshya ababyeyi ko bari babuze imodoka.
Ati “Ariko ubu nakwemeza ko nta mwana ukirara nzira ngo yabuze imodoka, aho yaba ataha hose, keretse aciye mu ryahumye abamurera, ubu bataha kare bakagera mu rugo kare, ababyeyi bakababona bikiri mu gitondo ahenshi.”
Ku bijyanye na gahunda yo gutegera abana bataha bava ku mashuri, Salafina Flavia, impuguke mu itangazamakuru n’itumanaho muri Minisiteri y’Uburezi, avuga ko iyi gahunda yashyizweho na Minisiteri mu rwego rwo korohereza abana kugera iwabo no kubarinda icyabahungabanya mu nzira, ibi bikaba byaratumye abanyeshuri bagerera iwabo ku gihe kandi hakiri kare mu mutekano usesuye kandi wizewe.
Salafina ati “Iyi gahunda yo gutegera abana no gushyiraho ingendo z’uburyo bataha yatumye abana babasha kugera iwabo hakiri kare, kubona imodoka kare no gutaha mu mutekano wizewe kandi usesuye.”
Avuga ko iyi gahunda bayifatanyamo na Polisi y’u Rwanda n’ibigo bitwara abagenzi, bityo igihe cyo gusubira mu ngo kw’abanyeshuri abatwara abagenzi baba bafite amakuru yuzuye y’igihe abana bazatahira, bakabateganyiriza imodoka zizabatwara ndetse bakanabakatira amatike bazagenderaho.
Salafina avuga ko buri kigo cyakira amatike azacyura abana ari nacyo gikorana n’ibigo bitwara abagenzi kugira ngo bizaze gufata abana mu kigo.
Yemeza ko iyi gahunda imenyeshwa n’abaturage kugira ngo bategure ingendo zabo bazi neza ko abana na bo bazaba barimo gutaha, kandi byahise bigenda neza, ari abana bakabona imodoka zibacyura ndetse n’abaturage.
Ashimangira ko iyi gahunda yaje ikenewe kandi ko yakemuye ibibazo byinshi by’abana baburaga imodoka zibacyura bakarara mu nzira, abana bageraga iwabo mu gihe cya nijoro kubera kubura imodoka ndetse ngo hari n’abashoboroga kwikatira aho gutaha bakajya mu bindi.
Yemeza ko iyi gahunda izakomeza kunozwa, kandi ko izakomeza no gushimangirwa kugira ngo ihoreho kuko byagaragaye ko ifasha ababyeyi, abarezi n’igihugu muri rusange, kuko ifasha abana gutaha mu mutekano wizewe.


text:
Muri iki gihe cy’imvura nyinshi , abakorera muri gare ya Nyabugogo barinubira ko ubuyobozi bw’Akarere ka Nyarugenge ntacyo bukora kugirango bukemure ikibazo cy’amazi menshi aterwa n’isuri yinjira muri gare.
Igihe.com yegereye bamwe mu bahakorera batangaza ko iki kibazo cyititaweho rwose bigatuma akazi kabo kagenda nabi cyangwa kagahagarara.
Mariya Nyirambarushimana umwe mu bahakora isuku yadutangarije ko mu kazi ke ka buri munsi ko gukubura gare ahura n’ikibazo cyo kutaruhuka.
Yagize ati “ yego sinasabye ako kwicara, ariko na none reba ibyondo iyo bije ngerageza kubikiza n’ubwo birenze ubushobozi bwanjye kubera ubwinshi, kandi na none iyo humutse nsigara ndwana n’ivumbi.”
Umushoferi Muhamed utwara imodoka ijya Gatuna na we yatubwiye ko amazi yinjira muri gare bigatuma akazi ke kagenda nabi kuko bimusaba kwimura imodoka bigatuma n’abagenzi bashaka kujya i Gatuna bayoba.
Ati “ Ikimbabaza cyane ni uko Dodo Twahirwa uyobora ATRACO ntacyo atumarira. Twirirwa dukorera mu byondo kandi twishyura, n’abagenzi barabyinubira kandi dukoreye hanze ya gare baduca amafaranga atagira ingano!”
Nyamara ariko Jean Bosco Turatsinze, umuyobozi w’iyi gare yatangaje ko ikibazo atari icya ATRACO kuko iriya gare iyikodesha n’Akarere ka Nyarugenge.
Avuga ko akarere ngo ni ko gafite gukemura iki kibazo cyatewe n’imiyoboramazi yazibye kubera imicanga yuzuyemo.
Akaba asanga abayobozi b’akarere babigiramo uburangare dore ko ngo hashize igihe kirekire babemerera kuyisana ngo na Banki y’Isi yatanze amafaranga.
Turatsinze aragira ati: “Abayobozi birirwa bari hano bayisura ariko twategereje ko basana, amaso yaheze mu kirere, iyi gare si iya ATRACO, iyo biba ibyo tuba twarabyikoreye.”
Akomeza avuga ko abashoferi babo ari bo bahahombera cyane kuko imodoka zabo ziri kwangirika. Avuga ko ATRACO itishimiye imikorere y’akarere kuko ngo bakeka ko cyirengagizwa nkana.
Twabibutsa ko iyi gare ya Nyabugogo ibarizwa mu Karere ka Nyarugenge yegeranye n’umugezi wa Nyabugogo. Amazi yose yo muri uyu mugezi iyo yuzuye ahita yinjira muri iyo gare ndetse na ruhurura ya Mpazi na yo ikaba yuzura ikirunda muri iyo gare ku buryo abagenzi badashobora kugera aho imodoka za Kimironko zihagarara nk’uko Twahirwa yabitangaje.
Hagati aho ubuyobozi bw’akarere buratangaza ko icyo kibazo bukizi. Barbas Edisson ushinzwe ibikorwaremezo mu Karere ka Nyarugenge avuga ko na bo barindiriye ko abaterankunga babo babaha amafaranga imirimo yo kuvugurura gare ikabo gutangira.
Akomeza avuga ko mu gihe bagitegereje babaye bakoze devis, amafaranga ashobora kuboneka mu isanduku y’akarere.
Foto Orinfor
Pascaline Umulisa
http://www.igihe.com/news-7-11-1638.html
Posté par rwandaises.com


text:
N’ubwo kugira ngo umusatsi urusheho kugaragara neza hari ibisabwa kuwushyiramo (produits n’amavuta), ubushakashatsi bumaze kwerekana ko hari ibiribwa bimwe na bimwe bituma umusatsi uba mwiza. Muri ibyo biribwa chocolat iri mu biza ku isonga.
Ricardo Vila Nova impuguke ishinzwe ibirebana n’ubwiza bwo mu maso no ku mutwe mu isosiyete yitwa Urban Retreat avuga ko kurya chocolat y’umukara bifasha ingirabuzima itanga ibara ry’umusatsi (mélanine) gukora cyane bigatuma umuntu atazana imvi imburagihe ahubwo imisatsi igahora itohagiye kandi icyeye.
Usibye chocolat y’ibara ry’umukara, ibindi biribwa bifasha umusatsi guhora ari mwiza ni amafi ngo kuko iyo umuntu ayariye bifasha umusatsi koroha ntiwumagare na ho avocat igafasha umusatsi kunoga no kubengerana. Impuguke Vila Nova ivuga ko ibindi byo kurya bishobora gufasha umusatsi guhora ari mwiza ni lentilles na tofu. Asubanura na none ko kudatuza no guhorana umujagararo (stress) bigira ingaruka ku musatsi ndetse bikawuviramo gupfuka.
Gentil KABEHO
Source: Grazia


text:
Abaturage batuye mu birwa byo mu kiyaga cya Burera ,mu karere ka Burera baremeza ko ubu noneho icyizere cyo kubaho kigiye kwiyongera kubera ko begerejwe ikigo nderabuzima.
Ibi bikaba babigaraza mu gihe mbere umubare munini barwaraga bagahera mu nzu kubera kutagira aho bivuriza. Ibi kandi bikiyongeraho ko abantu bapfaga bazize uburwayi, ababyeyi bakabyarira mu ngo zabo bitewe n’uko byabasabaga kwambuka hakurya bajya gushaka ahari ibitaro ugasanga babyariye mu mazi none kuri ubu ngo baravurwa mu buryo buboroheye.
Aba baturage basaga 415 bashimira ubuyobozi bw’igihugu ngo ko bukomeje kubaha ibikorwa remezo by’ibanze; by’umwihariko bakaba bishimira ikigo Nderabuzima begerejwe bavuga ko mbere bahuraga n’ingaruka nyishi kubera kubura aho bivuriza.
Mu buhamya bw’aba baturage bo mu birwa bya Burera bagira bati:”Iki kigo nderabuzima kitaraza umubyeyi yafatwaga n’inda tukabura uko tubigenza, umwana yakurembana ugashoberwa, wavuga ngo reka nambuke wagera mu mazi ugahura n’umuhengeri ukamugarukana atavuwe kandi yarembye akaba yanapfa."
"Umubyeyi nawe ufashwe n’inda tukamujyana mu gicuku hakurya kandi ufite umpungenge ko mushobora kurohama mwese mu mazi n’umwana yaragiye kwibaruka mukabura ubuzima.”
Aba baturage bo mu birwa bya Burera bakaba bavuga ko bafite imbogamizi ikomeye n’ubwo bahawe ikigo nderabuzima kibafasha muri serivisi z’ubuvuzi.
Aha bakaba bifuza ko umuganga bafite ya kubakirwa icumbi aho mu birwa bya Burera, kuko abavura agataha ugasanga n’ijoro babuze ubitaho, bityo bagategereza igihe muganga azagarukura nyamara hari n’umurwayi ushobora kuremba mu masaha y’ijoro.
Aba baturage bakaba bavuga ko ubu bari kubyaza umusaruro ikigo nderabuzima bahawe bitabira uburyo bwo kuboneza urubyaro batavunitse bambuka, gutanga umusanzu w’ubwisungane mu kwivuza, ndetse bakaba biteguye ngo no gutanga umusanzu wabo mu kubaka icumbi rya muganga wabo.
Inkuru ya rwandadailynews.com


text:
Ubuhamya: Nikhil yakiriye Yesu avuye mu idini yitwa Hindu
Yanditswe na: Ubwanditsi
2019-12-16 07:38:10
Nikhil yavukiye mu muryango w’abayoboke b’idini ya Hindu ari naryo yakuriyemo, yaje guhura n’ibigeragezo bimukomereye we n’umuryango we kugeza ubwo bashakaga kwiyahura ariko Yesu yiyeretse Nikhil amuha agakiza ndetse nyuma yo gukizwa yahinduye umuryango we bava mu idini ya Hindu baba Abakristo.
Mu buzima bwe Nikhil yabayeho igihe kinini ababaye cyane kugeza aho we na Mama we n’abavandimwe be bashakaga kwiyahura bitewe n’intambara zo mu buzima bwa buri munsi kubera kuba mu buzima bw’ibyaha nta byiringiro byo kubaho neza bari bafite ahubwo bahoraga bahangayitse bibaza amaherezo yabo, kubwabo bashakaga urupfu bakarubura.
Nyuma y’igihe kirekire Nikhil yumvise inkuru za Yesu Kristo ndetse amenya ko abana nawe buri munsi akamufasha muri byose ariko Nikhil ntiyemeraga gukizwa yabanzaga kugorana nyamara burya nta kinanira Imana mu gihe cyagenwe yaje kwatura ibyaha bye byose asaba Yesu imbabazi maze arababarirwa.
Mu gihe yari afite imyaka 15, yavuye mu ishuri nyuma y’imyaka mike arisubiramo hashize amezi make arongera ahagarika amasomo. Mama we yaoze ibishoboka byose amusubiza mu ishuri. Muri iyo minsi nibwo yaje kumva bavuga ko Yesu ashobora byose kuva icyo gihe yatangiye gusenga ngo Yesu amufshe mu bibazo yahuraga nabyo mu buzima bwa buri munsi.
Hamwe no gusenga Imana yagiye imukorera ibitangaza mu buzima ndetse atangira gutsinda amasomo ye neza atangira kugira amanota meza. N’ubwo yahuraga n’imbogamizi zo kubura amafaranga y’ishuri ariko Imana yaramufashije imucira inzira akomeza kwiga kandi neza.
Nikhil akimara gusubira mu ishuri yihatiye kwegera Kristo ndetse ashishikariza umuryango we gukizwa aribwo batangiye kujya gusenga mu itorero ryari ribegereye barabatizwa bakira Yesu Kristo nk’umwami n’umukiza w’ubugingo bwe. Kuva icyo gihe imigisha y’Imana yatangiye kubageraho. Ageze ku myaka 18 yabonye akazi byari igitangaza kuri we, nyuma y’imyaka 3 baramuzamuye uhagarariye abakozi bose mu kigo yakoragamo.
Ikintu cy’ingenzi cyane cyanejeje Nikhil ni uko yahamagawe n’umukiza Yesu. Umugoroba umwe ubwo yari akangutse, yumvise ijwi ryiza cyane rituje rimuhamagara inshuro nyinshi rigira riti: Nikhil, Nikhil ndashaka ko unkorera. Nta kuzuyaza Nikhil yahise afata umwanzuro wo gukorera Imana n’umutima n’ubwenge bwe bwose.
Mu gusoza ubuhamya bwe, Nikhil aratangariza abantu bose ko Yesu ari incuti nyakuri idatenguha umuntu haba mu byiza no mu bibi. Kugeza ubu we n’umuryango we (mama na’abavandimwe be) bose barakijijwe bibera mu buntu bw’Imana by’umwihariko mama we ubu ni umubwirizabutumwa bwiza bwa Yesu Kristo, muri macye baguwe neza mu gakiza k’Imana.
source: truthsaves.org


text:
Ibi bigo birimo igishinzwe umutungo kamere w’amazi ahakodeshejwe ubuso budakenewe mu gihe cy’amezi atandatu.
PAC yavuze ko hakodeshejwe metero kare 1576 zari zifite ibice bidakorerwamo, bisabwe n’urwego rwakodesherejwe nk’uko byagaragajwe muri Raporo y’Umugenzuzi Mukuru w’Imari ya Leta ya 2019/2020.
Nta nyandiko igaragaza ko habanje kubaho isesengura niba ubwo buso bwari bukenewe.
Ikindi ni uko Urukiko rw’Ikirenga rwakodesherejwe inzu yo gukoreramo yishyurwaga 117 261 000 Frw buri kwezi.
Iki cyemezo cyafashwe nta ruhare akanama gashinzwe gutanga amasoko kabigizemo habe n’urw’Umujyanama mu by’amategeko.
Umuyobozi Mukuru wa Rwanda Housing Authority, Felix Nshimyumuremyi, avuga ku bw’ubukode bw’ubuso budakenewe, yasobanuye ko iyi nzu yishyuwe Ikigo cy’Amazi (Rwanda Water Board) kigifatanye n’Ikigo cy’Amashyamba (Forest Authority). Ibi bigo byaje gutandukana muri Mutarama 2020.
Ikigo cy’Igihugu gishinzwe Amashyamba cyimukiye mu Ngororero, igishinzwe umutungo kamere w’amazi gisigara i Kigali.
Kuva muri Mutarama 2020 kugeza muri Kamena 2020, ubukode bwagombaga gukorerwamo ibigo bibiri bwakomeje kwishyurwa kandi bukorerwamo na kimwe.
Nshimyumuremyi yagize ati “Habayeho uburangare bwo kudakurikirana. Hashobora kuba hari harimo inyungu z’abantu ku giti cyabo kuko n’ikibazo kiri mu rukiko. Nyuma twegereye nyir’inzu tugirana amasezerano ajyanye n’ikigo cyari gisigaye.”
Ku bijyanye n’ubukode bw’Urukiko rw’Ikirenga, Nshimyumuremyi, uvuga ko ari mushya muri RHA ari ikosa ryabyeho. Ati “Ni byo koko byarabaye, ni ikosa ryabaye ariko kugeza ubu byarakosowe.”
Umuyobozi Mukuru Wungirije wa RHA wari ushinzwe ‘Corporate Services’ icyo gihe yavuze ko amakosa yakozwe n’Umuyobozi Mukuru, kugeza ubu utakiri muri iki kigo.
Ati “Mu mikoranire yacu hari harimo ikibazo, nta burenganzira nari mfite bwo kureba mu ikoranabuhanga rikorerwamo ibijyanye n’amasoko ku buryo namenya ibiri kuba ngo mbe nabasha kumugira inama.”
Visi Perezida wa PAC, Depite Uwineza Beline, yagaragaje ko iki kibazo RHA yakigize gito kuko bitumvikana ukuntu umuyobozi ushinzwe ibikorwa bya tekiniki atamenya ibibera mu masoko kuko ibijyanye no kwishyura byamurebaga agaragaza impungenge z’uko yicaraga mu kazi atarimo kugakora.
Abakozi bake batumye RHA itabasha kubahiriza inama z’Umugenzuzi Mukuru w’Imari ya Leta
Mu yandi makosa RHA yasabwe kwisobanuraho harimo ko mu bijyanye no gushyira mu bikorwa inama z’Umugenzuzi Mukuru w’Imari ya Leta iri ku kigero cya 35%.
Umuyobozi Mukuru yavuze ko habayemo urusobe rw’ibintu bitandukanye harimo abakozi bake.
Imbonerahamwe y’abakozi bateganyijwe muri iki kigo ngo ntiyari yuzuye ndetse nta buryo buhamye bwo gukoresha bake bari bahari.
Ati “Ku bakozi bari bateganyijwe bagera kuri 97, abakoraga bari 43. Inshingano ntizashoboraga kubahirizwa, bake bari bahari nta buryo buhamye bwo kubabyaza umusaruro.”
Depite Bakundufite Christine yabajije uburyo habuze abakozi bashyira mu bikorwa inama z’Umugenzuzi w’Imari ya Leta.
Depite Murara yagize ati “Umuyobozi yatinyuka ate kuvuga ko atashoboye gukurikirana abakozi; ni igisebo.”
Uyu muyobozi yasubije ko ari mushya mu kigo ariko ko cyabayemo ibibazo byanatumye kuri ubu hari abari abayobozi bari mu nkiko. Ibi ngo byanateye ubwoba abakozi bamwe bari basigaye batinya gufata inshingano, bituma inama z’Umugenzuzi w’Imari zidashyirwa mu bikorwa.


text:
YASUWE 14
Akenshi dukunda kwishuka, tukirengagiza ndetse tukanihanganira ibyo tubona ngo tutavaho twangiza urukundo turimo, gusa n’ubundi icyo wakora cyose birangira ubabaye igihe cyose ukundana n’umuntu nta gahunda ihamye agufitiye(bitamurimo)
Ibi bimenyetso bizakwereka ko uwo muri mu Rukundo atakwitayeho:
1.Igihe ubona neza ko atagerageza ngo abashe kukubonera umwanya kabone n’ubwo yaba afite izindi gahunda, Umuntu ugukunda by’ukuri ukwitayeho ntabwo yakwereka ko yakuburiye umwanya kabone n’ubwo waba muto.
2.Niba atishimira ko abandi bamenya ko mukundana, mwajya mubandi bantu akarwanira kugaragaza ko uri umuntu w’inshuti bisanzwe. Uwo afite iyindi gahunda.
3.Ntabwo akwitayeho, niba umukoraho ukabona bisa nkaho bimubangamiye, ubona bitamunyuze. Umuntu ugukunda by’ukuri ashimishwa no kubona umukoraho nubwo byaba gake gashoboka.
4.Niba ubona umukobwa buri gihe aba akugereranya n’abandi basore, ubona ashishikajwe cyane n’ibikorwa byabo kukurusha. Afite indi gahunda ntabwo akwitayeho
5.Niba adashobora gushyira Telephone hasi ngo aguhe umwanya, agutege amatwi neza igihe muri kuganira. Ubwo hari abandi b’ingenzi afite aba yakurutishije agomba kuvugana nabo niba atanashobora kwihangana ngo akubonere umwanya muri kumwe
6.Niba adashimishwa no kugendana nawe mu ruhame
7.Niba ashobora kukuvugaho ibintu ibyaribyo byose bitakubahisha mu ruhame kugira ngo akunde ashimishe abantu(gutebya). Umuntu ugukunda anakubaha ntabwo yatinyuka kukuvugaho ibintu bitari byiza agukiniraho mu bandi bantu
8.Niba adashobora gukosa ngo abibone yicishe bugufi abigusabire imbabazi. Haba akantu k’ubushyamirane gato akitsibura akagenda,adakenera ko habaho ubwumvikane
9.Niba adashobora kugira ikibazo na kimwe mu gihe akunda kukubonana n’abandi mudahuje igitsina baba abo azi cyangwa atazi. Si byiza ko abigira umuco kuko nabyo si byiza cyane icyo bikabije, gusa muntu ugukunda wese icyo ni ikintu aba agomba kwibaza, iyo acecetse akakureka haba harimo ikibazo
10.Niba adashishikajwe no kumenya ibyo urimo, uko ubayeho, uko ubuzima bwawe bumeze kandi byitwa ko mukundana. Uwo afite ikindi kimushishikaje
11.Niba muganira utameze neza, akabibona ntabyiteho. Adakunda kuguhamagara wanamuhamagara ukumva adashaka ko muvugana umwanya munini(agahita arambirwa)
Si ngombwa ko ibi ubibonera rimwe cyangwa se ngo ucungane nawe cyane umushakamo amakosa rimwe na rimwe ukeka nibyo utabonye, gusa ku muntu utagukunda ibi birigaragaza.


text:
YASUWE 22
Mu masengesho yo kuri uyu wa kane tariki ya 21 Ugushyingo, mu itorero rya ADEPR Bugunga mu murenge wa Byumba mu karere ka Gicumbi, habereyemo igisa n’imirwano haviramo bamwe kuba bacumbikiwe kuri station ya Byumba.
Izi mvururu zavutse ubwo umwe mu bakristu yuzuraga umwuka, afata mikofone ahereza undi mukiristu ngo amusemurire ibyo yavugaga mu ndimi zisanzwe zivugwa n’abuzuye umwuka.
Amakuru dukesha Rwandatribune yavuganye n’abakristu bo muri uru rusengero, aravuga ko umwe mu bakristu wari uri mu rusengero utifuje ko itangaza amazina ye, yavuze ko uwasemuraga yavugaga ko abaririmbyi badasenga Imana, ahubwo baba bari kuyikerensa.
Yagize ati:” Nyine byatangiye umukirisitu ahaguruka agatangira kuvuga indimi, noneho ahereza umukobwa mikoro atangira gusemura, nibwo umudiyakoni yaje afata ku munwa uwo wasemuraga kugira ngo atavuga noneho na wa mugabo wavugaga indimi baza kumufata ariko bagundagurana”.
Uyu mukristu yakomeje avuga ko uwo musemuzi yavugaga ko mu by’ukuri abaririmbyi badasenga Imana by’ukuri, ahubwo bayikerensa.
Ku murongo wa telephone, rwandanews24 yavuganye n’Umuvugizi w’Urwego rw’Igihugu rw’ubugenzacyaha RIB, Marie Michel Umuhoza, yemeza itabwa muri yombi ry’ aba bakristu.
Yagize ati: “Amakuru ni uko ari abakristu batatu bakurikiranyweho kubangamira imigendekere myiza y’imihango y’idini, Urwego rw’Igihugu Ubugenzacyaha rwaje kumenya ayo makuru, ubu bafungiye kuri statio ya Byumba mu gihe iperereza rigikomeje”.
Kugeza ubu amakuru dufite ni ayo nkubwiye, twayahuza n’igitabo cy’amategeko ahana ibyaha mu Rwanda akaba akubiye mu ngingo ya 153”.
Abatawe muri yombi bateje imvururu harimo uwitwa Niringiyimana, Mukandyisenga na Nishimwe nk’uko Umuvugizi wa RIB yabidutangarije.
Aba baramutse bahamwe n’ibyaha, bahanwa n’ingingo ya 153 yo mu gitabo cy’amategeko ahana ibyaha mu Rwanda, ivuga ko Kwicisha inzara cyangwa inyota uwo ushinzwe Umuntu wese ubishaka, nta gitekerezo cyo kwica kiriho, wicisha inzara cyangwa inyota uwo ashinzwe bikamuviramo urupfu, ahanishwa igifungo kirenze imyaka itanu (5) kugeza ku myaka irindwi (7). Iyo kwicisha inzara cyangwa inyota byakoranywe ubushake bwo kwica byateye urupfu, uwabikoze ahanishwa gufungwa burundu.


text:
Umugore arabwira bagenzi be amakosa abagabo banga
Ubu ni uhamya bw’umugore yageneye bagenzi be abereka amakosa abagabo banga n’inama zabafasha kubaka neza urugo.
– “njye sinicuza kuba narashatse mubyukuri njye nashatse umugabo unyorohereza cyane”.
– “ hari n ‘ayandi makosa nagiye nkora mu rugo rwanjye iyo nza kuyamenya ntari gukora kuko kenshi turisenyera tutabizi ugasanga byose turabigereka ku bagabo”. Umugore wubatse ufite abana babiri.
Abifuza gushaka bakwiye gushaka batagendeye ku marangamutima gusa. Usanga abakobwa benshi bavuga ngo kanaka nubwo ambabaza ndamukunda! Ugasanga umuntu arihambira ku wundi ngo bamaranye igihe.Ngo ubu se abantu bazabifata gute ntandukanye nawe? Ukajya kubana n’ umuntu ubibona ko harimo ibibazo.
Nitanzeho urugero njye nari narishyizemo ngo umuhungu tuzakundana bwa mbere niwe tuzabana,rwa rukundo rwo mu bitabo. Ariko siko byaje kugenda kuko yarampemukiye kumureka birangora. Kuva ubwo mfata decision ko igihe cyose ntarasezerana n’ umuntu atazantera stress . Uwo wa mbere twamaranye umwaka ,abandi twamaranaga amezi abiri ,icyumweru, gutyo gutyo, nkahita mbasezerera. Kugeza ubwo mpuye nuwo nifuzaga ariwe mugabo wanjye. Inshuti zanjye zakundaga kumbwira ngo nta rukundo ngira. Igisubizo cyanjye nuko nari narahisemo ko aho kugira amarangamutima azambabaza nyuma nagira control mu rukundo hakiri kare.
Ibi bintu abagore benshi barabikora kandi bibangamira abagabo.
Communication/dialogue (kuganira)
Iyo muri muri fiancaille (kurambagizanya), umugabo aca bugufi cyane kubera ko aba ashaka umugore,umukobwa agakora ibyo ashatse nibidahwitse umugabo akihangana. Urugero abagabo ntibakunda abantu babaca mu ijambo, abagore bahora bavuga amagambo menshi niyo umugabo yaba ari nko gukora report mu rugo,bari kureba emission/umupira bakunda… Abagabo ntibakunda abagore babaca mu ijambo; ugasanga icyo umugabo avuze buri gihe uramuburanya iza ngo turwane rimwe na rimwe utabanje kumwumva.
Abagabo bakunda abagore bari social ariko not too much (abagore bazi kubana ariko bitari agakungu).
Comparaison(kugereranya) dukora tuvuga ngo mbere byagenda gutya none siko bikimeze.Abagore baba bibeshya ko uko mwari mumeze muri fiancaille ko ariko bizahora! Never never. Better expecting some changes. ( siko bikora ukwiye kumenya ko hari ibihinduka). Guhora ugereranya urugo rwanyu n’abandi si byiza. Kumva ko umugore mugenzi wawe icyo yakoze nawe ugomba kugikora ibi bisenya urugo.
Inama nagira abagore bagenzi banjye : Nibyiza kumenya gutega amatwi abagabo bacu. Kurakazwa, n’ ubusa, guhimana no kwivumbura bagore ntibikwiye.
Umugore niwe mutima w’ urugo iyo uhorana umushiha, uvuga nabi ntacyo ushima cyangwa uri pessimiste(uhora ubona uruhande rubi rw’ibintu) umugabo araguhunga. Iyo agukoreye ikosa rimwe ukihangana ugaca bugufi ikindi gihe ntiyongera. Ariko iyo uhanganye kakubaho. “Jye nahinduye byinshi none ubu ndi umwamikazi.Nta na rimwe njya mbwira umugabo wanjye ngo ahinduke. Iyo mpinduye ikintu kibi muri jye, feedback iba nziza.” Mbere ya byose ufata umwanya wo kubitekerezaho ,ugatecyereza n’uburyo uzabimubwira.
Kwicupiza nabyo birasenya bagore mukwiye kubyirinda
Abagore benshi bumva ko kubyibuha aricyo gituma umugabo atamwitaho. Aha baribeshya cyane .Iyo kwumvikana ari guke mu mibanire yanyu impamvu ingana ururo;
Menya ko iyo ufata neza umugabo morarement ibindi ntabibona ndetse niyo hari ikitagenda afata umwanya wo kugutega amatwi ;
Kubana ni urugendo. Kandi gushwana mu bashakanye nabyo ni byiza. Surtout mukibana kuko iyo mwicaye mugacyemura icyatumye mushana neza bibaha umurongo ngenderaho ariko iyo mutabikemuye kare muba mufite ibibazo bikomeye.
Gufata neza umugabo bivuga iki?
Hari igihe ibyo wita kumufata neza ataribyo we akunda.Ugomba kumenya umugabo wawe personal.Abagore benshi ngo baziko guteka neza no gusasa aribyo gufata umugabo neza! ngo no kuryoshya mu buriri I mean. Ibyo byose biza nyuma iyo wamaze kumenya kwishimira umugabo wawe.
Kumenya umugabo wawe …
Ugomba gukora analyse y’ ikimubabaza kurusha ikindi n’ikimushimisha kurusha ikindi. Ibanga rya mbere ni ugushima no guha agaciro ibyo akora. Uka mu supportinga, ibyo avuga ukabyumva ukabiha agaciro. Iyo umenye ibyo akunda ntabwo ubimubuza cyangwa ngo bihore ari impamvu y’intonganya, urugero umupira,byeri,…. Kumenya icyo akunda nicyo yanga bifata umwanya kandi kubimubaza ntabwo wabona igisubizo nyacyo kuko nawe hari igihe ataba abizi.
Kubaka urugo bitandukanye no guhindura uwo mwashakanye.
Intambwe ya mbere ni uguca bugufi
Kwibwira ko ibyo uwo mwashakanye adakora neza uzamubwiriza kubihindura uba wibeshye . Nta muntu ushobora guhundura undi,umuntu ahinduka ku bushake bwe no ku cyemezo cye bwite. Guhindura umuntu neza ni uguhinduka wowe ubwawe nawe birangira ahindutse. Urugero abagore benshi baba bafite code,kandi nta mutagatifu ubaho. Niba umugabo agukoreye agakosa gato si ngombwa kugakwedura. Jye mbona intambwe ya mbere ari ukwemera ko nawe(nk’ umugore) utari shyashya ugafata icyemezo muri wowe ko hari icyo ugomba gukora.
Intambwe ya kabiri
Mbona umuntu agomba kwemera ko twese turi ibiremwa bifite defaut na qualite (ukemera ko n’ umugabo washatse ari uko) nyuma yo kwemera ibi umuntu yafata urupapuro akandikaho ibintu byose byiza umugabo yaba akora,ashoboye cyangwa se yaba yaramukoreye mu gihe cyashize iyo ubitekerezaho ubiha agaciro. Rimwe na rimwe yakora ikintu cyiza ukakimushimira, yakubwira ibitekerezo byiza ukabishima ,ukamushyigikira.
Icyitonderwa
Umugabo ntajya gushaka umugore amwanga icyo aba acyeneye ni motivation na support (umugabo akeneye ko umugore we amwubaha akanamushyigikira). Kirazira kubwira umugabo ngo reka iki cyangwa mu gihe agukoreye ikosa ugahubuka umubwira nabi bigukundiye waceceka(aho jye n ‘amasengesho aramfasha). Plutard mwatuje ukaba wamubwira uti”sha cheri buriya ejo bundi nari nababaye”,”buriya birambabaza iyo umuntu ambwiye ……” iyo utangiye gutyo ikiganiro cyanyu gitanga umusaruro kandi amahirwe menshi nuko umugabo yawe yirinda kongera gukora icyo kintu.
Ikindi burya patience(kwihangana no kudahubuka) ni qualite ku mugore ushaka kubaka.Ibintu byose ni pole pole. Birangira resultats zibaye nziza . Gusa abagabo baratandukanye.Bisaba kumenya umugabo wawe ikimubabaza ukakirinda ikimushimisha ukagikomeza. Icyo nzi ni uko nta mugabo ukunda umugore ugira amahane,umunabi, inzika, guhubuka, incyuro, kutava ku izima n’ ibindi bisa nibi.
Strategies nziza ni torelence (kwihangana no koroherana), kwemera difference( ko mutandukanye), kubaha preferences (ibyo mugenzi wawe akunda )no self- confidence(kwigirira icyizere) nk ‘umutima w ‘urugo.
Byakiriwe bisubirwamo na Barada Clementine.
Niba nawe ufite ubuhamya wasangiza abasomyi ba Rwandamagazine.com, wakohereza ubutumwa bwawe kuri info@rwandamagazin.com


text:
ABAKURAMBERE N’ABAHANUZI
IGICE CYA 43 - URUPFU RWA MOSE20
Mu byo Imana yagiye ikorera ubwoko bwayo byose, bigaragaramo urukundo n’imbabazi, harimo igihamya kiruta ibindi byose cyerekana ubutabera bwayo budakebakeba kandi butabogama. Imana yari yarahaye Abisiraheli imigisha myinshi cyane. Ineza yayo yuje urukundo yabagiriraga ivugwa neza mu magambo akurikira: “Nk’uko ikizu gikangura ibyana byacyo, kigatanda amababa, kikabijyana, kikabiheka ku mababa yacyo: Ni ko Uwiteka yari umuyobora wabwo wenyine.” Ariko kandi mbega ibihano bikomeye bahawe kubw’ibicumuro byabo! AA 322.1
Urukundo rw’Imana rutagerwa rwagaragariye mu mpano y’Umwana wayo w’ikinege ubwo yacunguraga inyokomuntu yacumuye. Kristo yaje ku isi kugira ngo ahishurire abantu kamere ya Se, kandi imireho ye yari yuzuye ibikorwa birangwa n’ineza n’impuhwe by’Imana. Nyamara kandi na Kristo ubwe yaravuze ati: “Kandi ndababwira ukuri yuko ijuru n’isi kugeza aho bizashirira, amategeko atezavaho inyuguti imwe cyangwa agace kayo gato, kugeza aho byose bizarangirira.” (Matayo 5:18). Rya jwi ryuje urukundo kandi ryinginga rirarikira umunyabyaha gusanga Yesu Kristo kugira ngo abone imbabazi n’amahoro, ni ryo ku munsi w’urubanza rizabwira abanze imbabazi ze riti: “Nimuve aho ndi, mwa bivume mwe.” (Matayo 25:41). Muri Bibiliya yose, ntabwo Imana ivugwa gusa ko ari umubyeyi w’umunyambabazi ahubwo ni n’umucamanza utabera. Nubwo yishimira kugira imbabazi, ikababarira “gukiranirwa n’ibicumuro n’ibyaha,” ntizigera na hato “itsindiriza abo gutsindwa.” Kuva 34:7. AA 322.2
Uwo Mutegetsi ukomeye w’amahanga yose yari yavuze ko Mose atazageza Abisiraheli mu gihugu cy’ibyiza, kandi gutakamba cyane k’umugaragu w’Imana ntikwashoboye guhindura icyemezo cyayo. Mose yari azi ko agomba gupfa, nyamara ntiyigeze na gato acogora kwita ku kwita ku Bisiraheli. Yari yarakoze uko ashoboye kose kugira ngo ategurire iyo mbaga kwinjira muri gakondo bari barasezeraniwe. Babitegetswe n’Imana, Mose na Yosuwa bagiye mu ihema ry’ibonaniro, maze inkingi y’igicu iraza ihagarara hejuru y’umuryango. Aho ni ho abantu bahawe Yosuwa ku mugaragaro ngo ababere umuyobozi. Umurimo wa Mose wo kuyobora Abisiraheli wari urangiye. Yari acyiyibagiwe ku bwo guharanira ibyiza by’ubwoko bwe. Mose yaharagze imbere y’imbaga y’Abisiraheli maze, mu izina ry’Imana, abwira umusimbura we aya magambo meza yo kumukomeza agira ati: “Komera, ushikame: kuko uzajyana n’aba bantu mu gihugu Uwiteka yarahiye ba sekuruza ko azabaha; na we uzakibahesha ho gakondo, azabana nawe.” Arangije yabwiye abakuru n’abatware b’abantu, ku mugaragaro yuko bakwiriye kumvira amabwiriza yari yarababwiye ayahawe n’Imana. AA 322.3
Ubwo abantu bitegerezaga uwo musaza wari ugiye kubakurwamo bidatinze, bibutse kandi bongera gushima bashimikiriye imico ye myiza ya kibyeyi, inama nziza yabagiraga ndetse n’uburyo yakoraga adacogora. Bibutse uburyo incuro nyinshi, ubwo ibyaha byabo byabateraga gucirirwa iteka n’Imana, amasengesho ya Mose yari yarabashije gucubya uburakari bw’Imana maze ntibarimbure. Intimba bagize yari iherekejwe no kwicuza. Bibukanye agahinda kenshi ko kugoma kwabo ari ko kwatumye Mose akora icyaha cyatumye agomba gupfa. AA 322.4
Gukurwaho k’umuyobozi wabo bakundaga byagombaga kubera Abisiraheli gucyahwa gukomeye cyane kuruta ukundi kose bashoboraga kubona iyo Mose akomeza kubaho n’umurimo we ugkomeza. Imana yagombaga kubumvisha yuko batari bakwiriye kongera gutuma imibereho y’uzababera umuyobozi mu gihe kizaza iba iyo kugeragezwa nk’uko bari baragize iya Mose. Imana ivuganira n’abantu bayo mu migisha ibaha, kandi iyo iyi migisha batayishimiye, ivugana na bo bayinyazwe, kugira ngo babashe gusobanukirwa ibyaha byabo kandi bagarukire Imana n’imutima wabo wose. AA 323.1
Uwo munsi ni bwo Uwiteka yategetse Mose ati: “Zamuka uyu musozi Nebo .. . witegere igihugu cy’i Kanani mpa Abisiraheli ho gakondo; upfire kuri uwo musozi uzamutse, usange ubwoko bwawe.” Mose yari yaragiye ava mu nkambi kenshi yitabye ihamagara ry’Imana kugira ngo ajye kuvugana nayo; ariko iki gihe cyo yagombaga kugenda agiye mu rugendo rushya kandi rw’amayobera. Yagombaga kugenda agashyira ubugingo bwe mu biganza by’Umuremyi we. Mose yari azi ko agomba gupfa ari wenyine; nta ncuti yo ku isi yari kwemererwa kumufasha mu masaha ye aheruka. Umutima we waratinye ku bw’urujijo n’ubwoba byari biri imbere ye. Ikigeragezo kiruta ibindi byose yagize cyabaye gutandukanywa n’abantu yitagahokandi yakundaga, abo yahoraga ahangayikiye kandi imibereho ikaba yari yaromatanye nabo igihe kirekire. Ariko yari azi kwiringira Imana, bityo mu kwizera kutajijinganya, we ubwe ndetse n’ubwoko bwe yishyira rukundo rw’Imana n’imbabazi zayo. AA 323.2
Ku nshuro ya nyuma Mose yaharagaze mu iteraniro ry’abantu be. Na none Mwuka w’Imana amuzaho, maze mu magambo yimbitse kandi akora ku mutima aha buri muryango wose umugisha, aherutsa kubahesha umugisha kuri bose agira ati: AA 323.3
“Yeshuruni, ntawe uhwanye n’Imana
Izanwano kugitabara ihetswe n’ijuru,
Izana gukomera ihetswe n’ibicu.
Imana ihoraho ni ubuturo bwawe,
Amaboko ye iteka ryose arakuramira.
Kandi Abisiraheli babe amahoro,
Isoko ya Yakobo ibe ukwayo
Mu gihugu cya vino n‘imyaka y‘impeke,
Ijuru ryacyo ritondeshe ikime.
Wa bwoko bw’Abisirayeli we, urahiriwe;
Ni nde uhwanije na we kuba ubwoko bwakijijwe n’Uwiteka,
Ari we ngabo igukingira, ikagutabara,
Ari we nkota igutera icyubahiro? Gutegeka kwa Kabiri 33:26-29 AA 323.4
Mose ava mu iteraniro, agenda acecetse kandi ari wenyine yarekeza mu mpinga y’umusozi. Yagiye ku “musozi Nebo, mu mpinga ya Pisiga.” Ahagarara aho hejuru wenyine maze yitegereza hakurya ye, amaso ye abona neza. Kure cyane iburengerazuba hari amazi y’inyanja ngari afite ibara ry’ubururu; mu majyaruguru hari umusozi Herumoni wari muremure ugera ku bicu; naho iburasirazuba hari ikibaya kinini cy’i Mowabu, kandi hakurya yaho hari Bashani, aho Abisiraheli bari baraneshereje. Mu majyepfo hari ubutayu bazerereyemo igihe kirekire. AA 323.5
Ari aho wenyine, Mose asubiza amaso inyuma areba imibereho ye yaranzwemo kubura amahwemo ndetse n’imihati ahereye igihe yaviriye mu cyubahiro cy’ibwami no mu gihugu gikize mu Misiri, akajya kwifatanya n’ubwoko bw’Imana bwatoranyijwe. Yibutse ya myaka myinshi yamaze mu butayu aragira umukumbi wa Yetiro, yibuka uko umumarayika yamubonekeye mu gihuru cyaka umuriro ndetse n’uko yahamagawe ngo ajye gucungura Abisiraheli. Yongeye kureba ibitangaza bikomeye by’imbaraga z’Imana byakorewe ubwoko bwatoranyijwe, yitegereza imbabazi zayo zabihanganiye cyane mu myaka yabo yo kuzerera no kugoma. Nubwo Imana yari yarabakoreye ibyo byose, nubwo Mose yabasabiraga kandi agakora adacogora, abantu babiri gusa mu bantu bakuru bose bo muri iyo mbaga yavuye mu Misiri, ni bo bagaragaye ko ari intungane ku buryo bashoboraga kwinjira mu Gihugu cy’Isezerano. Ubwo Mose yatekerezaga umusaruro uvuye mu miruho ye, imibereho ye yaranzwe n’ibigeragezo no kwitanga yasaga n’aho yabaye impfabusa. AA 324.1
Nyamara ntabwo yicujije imitwaro yari yarikoreye. Yari azi ko ubutumwa yari yarahawe n’umurimo yari yarashinzwe yari yarabihawe n’Imana ubwayo. Ubwo yahamagarwa ubwa mbere ngo ayobore Abisiraheli bave mu buretwa, yatinye iyo nshingano; ariko kuva igihe yemereye uwo mutwaro ntiyirengagije uwo mutwaro. Ndetse n’igihe Uwiteka yamubwiraga kumukiza akarimbura Abisiraheli bari bamugomeye, Mose ntiyabyemeye. Nubwo ibigeragezo yahuye nabyo byari byagiye bimukomerera, yagiye abona ibimrnyetso byihariye by’uko Imana imwitayeho; yari yarigiye ibintu bikomeye mu myaka bamaze mu butayu abona ukwigaragaza kw’imbaraga n’ikuzo by’Imana ndetse no mu gusabana n’urukundo rwayo. Yiyumvisemo ko yari yarahisemo neza ubwo yemeraga kubabarana n’ubwoko bw’Imana aho kwishimira ibinezeza by’ibyaha by’igihe gito. AA 324.2
Ubwo yasubizaga amaso inyuma akareba imibereho yagize nk’umuyobozi w’ubwoko bw’Imana, igikorwa kimwe kibi cyarabyangije byose. Iyo biba ibishoboka ngo icyo gicumuro gihanagurwe, yiyumvagamo yuko atajyaga gutinya urupfu. Yijejwe ko kwihana no kwizera Igitambo cyasezeranywe ari byo byonyine Imana yasabaga, maze Mose arongera yatura icyaha cye maze asaba kubabarirwa mu izina rya Yesu. AA 324.3
Noneho yeretswe Igihugu cy’Isezerano. Umugabane wose w’icyo gihugu wari urambuye imbere ye, kitagaragara nabi nubwo cyari kimwitaruye, ahubwo cyasaga neza, kigaragara, kandi kibereye amaso ye. Aho ngaho ntiyacyeretswe nk’uko cyari kiri icyo gihe, ahubwo yacyeretswe nk’uko cyari kuzaba kimeze cyuzuyemo imigisha ubwo Abisiraheli bari kuzaba bamaze kucyigarurira. Yasaga n’uwitegereza Edeni ya kabiri. Muri cyo hari imisozi yari iriho ibiti by’amasederi y’i Lebanoni, utununga dutwikiriwe n’imyelayo kandi dutamamo impumuro y’inzabibu, ibibaya bigari bigizwe n’uburabyo kandi byuzuye amatunda, ibiti by’ibigazi, imirima y’ingano n’ingano za bushoki, yahuhwaga n’umuyaga, ibibaya byarasirwagamo n’izuba, byumvikanamo amajwi meza y’utugezi tunyonyomba n’indirimbo z’inyoni, imijyi myiza n’ubusitani bwiza, ibiyaga bikungahaye ku byiza byo mu mazi, imikumbi irisha mu tubande, ndetse no mu bitare by’amabuye inzuki zari zihahunitse ubuki. Rwose cyari igihugu gisa n’icyo Mose yabwiye Abisiraheli ubwo yari amurikiwe na Mwuka w’Imana ati: AA 324.4
“Igihugu cye gihabwe umugisha n’Uwiteka w’iby’igiciro cyinshi byo mu ijuru n’uw’ikime, n’uw’amazi y’ikuzimu, adendeje hasi y’ubutaka, n’uw’imyaka y’igiciro cyinshi yezwa n’izuba, . . . N’uw’ibirushaho kuba byiza biva mu misozi yahoze na kera, . . . N’uw’iby’igiciro cyinshi byo mu isi n’ibiyuzuye.” AA 325.1
Mose yabonye ubwoko bwatoranyijwe butuye muri Kanani, umuryango wose uri muri gakondo yawo. Yeretswe amateka yabo nyuma y’igihe bari kuba bamaze gutura mu Gihugu cy’Isezerano; abona igitekerezo kirekire kibabaje cy’uko bari kuzareka Imana n’uburyo bari kuzabihanirwa. Kubera ibyaha byabo, yababonye batataniye mu bapagani, abona ikuzo ry’Imana riva mu Bisiraheli, abona umujyi wabo mwiza cyane uba amatongo n’abantu bawo bajyanyweho iminyago mu bihugu batazi. Yababonye kandi bagaruwe mu gihugu cya basekuruza, maze amaherezo bategekwa n’Abaroma. AA 325.2
Yemerewe kubona ibyari kuzaba kera cyane maze abona ukuza kwa mbere k’Umukiza wacu. Yabonye Yesu ari uruhinja i Betelehemu. Yumvise amajwi y’ingabo z’Abamarayika baririmba indirimbo y’ibyishimo basingiza Imana kandi bavuga bati: “amahoro abe mu isi.” Yabonye inyenyeri mu ijuru yari iyoboye abanyabwenge b’iburasirazuba ibaganisha aho Yesu ari, maze umucyo mwinshi usaba mu bwenge bwe ubwo yibukaga amagambo y’ubuhanuzi avuga ngo: “Inyenyeri izakomoka mu bwoko bwa Yakobo, inkoni y’ubwami izaboneka iturutse mu bwoko bwa Isirayeli.” (Kubara 24:17). AA 325.3
Yabonye imibereho ya Kristo yo kwicisha bugufi i Nazareti, umurimo we w’urukundo n’impuhwe no gukiza ndetse n’uko yanzwe n’ishyanga ryarangwaga n’ubwibone kandi ritizeraga. Yatangajwe no kumva birata amategeko y’Imana, nyamara Uwayatanze bakamusuzugura kandi bakamwanga. Yabonye Yesu ku musozi w’imyelayo arira asezera kuri uwo murwa yakundaga. Ubwo Mose yitegerezaga kurekwa guheruka k’ubwo bwoko bwari bwarahawe umugisha n’Imana, abantu yari yararuhiye, akabasabira kandi akabitangira, abantu yari yaremeye ko izina rye rihanagurwa mu gitabo cy’ubugingo kubwabo; ubwo yumvaga aya magambo ateye ubwoba ngo: “Dore inzu yanyu muyisigiwe ari umusaka” (Matayo 23:38), umutima we washenguwe n’agahinda, abogoza amarira atewe agahinda n’umubabaro w’Umwana w’Imana. AA 325.4
Yakurikiye Umukiza i Gitsemani maze abona agahinda yagiriye muri ako gashyamba, abona kugambanirwa kwe, gushinyagurirwa, gukubitwa ibiboko no kubambwa. Mose yabonye ko nk’uko yamanitse inzoka mu butayu, ari ko Umwana w’Imana yagombaga kumanikwa kugira ngo uzamwizera wese, “atarimbuka, ahubwo ahabwe ubugingo buhoraho.” (Yohana 3:15). Agahinda, ishavu n’ubwoba byuzuye umutima wa Mose ubwo yarebaga uburyarya n’urwango rwa Satani Abayuda bari kugirira Umucunguzi wabo kandi ari we Mumalayika ukomeye wagendaga imbere y’abakurambere babo. Yumvise Kristo atakana umubabaro ati: “Mana yanjye, Mana yanjye, ni iki kikundekesheje?” (Mariko 15.34). Yamubonye aryamye mu mva nshya ya Yosefu. Byabaye nk’aho isi icuze umwijima wo kutagira ibyiringiro. Ariko yarongeye arareba, amubona anesheje, azamuka ajya mu ijuru ashagawe n’abamarayika bamuramyaga kandi ayoboye imbaga nini y’iminyago. Yabonye amarembo arabagirana akinguka kugira ngo amwakire ndetse n’ingabo zo mu ijuru ziririma indirimbo yo kunesha zakira Umugaba wazo. Aho kandi ni ho yahishuriwe ko ari we wari kuzafasha Umukiza akamukingurira amarembo y’iteka. Ubwo yitegerezaga ibyo, mu maso he hararabagiranye. Mbega uburyo ibigeragezo no kwitanga byaranze imibereho ye byabaye nk’ubusa abigereranyije n’iby’Umwana w’Imana! Mbega uburyo byari nk’ubusa bigereranyijwe n’“ubwiza bw’iteka ryose bukomeye.” (2 Abakorinto 4:17). Yishimiye ko yemerewe gufatanya imibabaro na Kristo, ndetse no ku rugero ruto. AA 325.5
Mose yabonye abigishwa ba Yesu bajyanye ubutumwa bwe bwiza ku isi. Yabonye ko nubwo Abisiraheli “ku mubiri” bananiwe kugera ku ntego ikomeye Imana yari yarabahamagariye, (ku kutizera kwabo bari barananiwe kuba umucyo w’isi), nubwo bari barasuzuguye imbabazi z’Imana kandi bagapfusha ubusa imigisha bahawe nk’ubwoko bwatoranyijwe, nyamara Imana ntiyari yaraciye urubyaro rwa Aburahamu. Imigambi myiza yari yaragambiriye gusohoreza mu Bisiraheli yagombaga gusohora. Kubwa Kristo, abantu bose bari kuzahinduka abana bo kwizera bari kuzabarwa ko ari urubyaro rwa Aburahamu, abaragwa b’amasezerano. Nk’uko byabaye kuri Aburahamu, bahamagariwe kurinda no kumenyesha abatuye isi amategeko y’Imana n’ubutumwa bwiza bw’Umwana wayo. Mose yabonye umucyo w’ubutumwa bwiza urabagiranira mu bigishwa ba Yesu maze ukagera ku bari mu mwijima. (Matayo 4:6), abona n’abantu ibihumbi byinshi bakomoka mu bihugu by’abanyamahanga bagana aho uwo mucyo warabagiraniraga. Yitegereje ibyo maze anezezwa n’uko Abisiraheli bagwiriye kandi bagatunganirwa. AA 326.1
Nanone yongeye kwerekwa ibindi. Yari yereretswe umurimo wa Satani mu gutera Abayuda kwanga Kristo kandi baravugaga ko bubaha amategeko ya Se. Noneho yabonye Abakristo baguye muri icyo gishuko bavuga ko bemera Kristo kandi baranze amategeko y’Imana. Yari yarumvise abatambyi n’abakuru batera hejuru nk’abahanzweho bavuga bati: “Mukureho!” “Mubambe, Mubambe!” na none yumvise abiyita abigisha b’Abakristo batera hejuru bati: “Mukureho amategeko!” Yabonye Isabato ikandagirwa maze mu cyimbo cyayo hashyirwaho gahunda mpimbano idahuje n’amategeko. Mose yongeye gutangara cyane kandi bimutera ubwoba. Mbese abizera Kristo bashoboraga bate kwanga amategeko yavugiwe n’akanwa k’Imana kuri wa musozi wera? Ni mu buhe buryo umuntu wubahaga Imana yashoboraga kwirengagiza amategeko kandi ari yo rufatiro rw’ubutegetsi bwayo mu ijuru no ku isi? Mose yanejejwe no kubona amategeko y’Imana acyubahirizwa kandi akererezwa n’abantu bake b’intungane. Yabonye intambara ikomeye iheruka igihe abategetsi bo ku isi bazagerageza kurimbura abakurikiza amategeko y’Imana. Yarebye mu gihe cyari imbere cyane ubwo Imana yari kuzahaguruka kugira ngo ihanire abatuye isi gukiranirwa kwabo, kandi abubashye izina ryayo bazatwikirwa bahishwe ku munsi w’uburakari bwayo. Yumvise isezerano ry’Imana ry’amahoro igirana n’abitondera amategeko yayo ubwo yavugiraga mu buturo bwayo bwera maze ijuru n’isi bigahinda umushyitsi. Yabonye kugaruka kwa Kristo mu bwiza, abapfuye bakiranuka bazuriwe guhabwa ubugingo buhoraho, n’abera bazima bahinduwe batabanje gupfa, maze bose hamwe bazamuka baririmba indirimbo z’umunezero bajya mu Murwa w’Imana. AA 326.2
Na none yabonye ibindi, isi ivumuwe, ari nziza cyane kuruta Igihugu cy’Isezerano yari amaze kwerekwa. Nta cyaha cyari kiyiriho kandi urupfu rudashobora kuhagera. Ahi niho amahanga y’abacunguwe babonye gakondo yabo. Afite umunezero utavugwa, Mose yitegereje ibyo yeretswe, abona gucungurwa kw’agahozo kuruta ibyiringiro biruta ibindi byose yari yarigeze atekereza maze asabwa n’ibyishimo bitavugwa. Amaherezo Isiraheli y’Imana yari yinjiye mu gihugu cy’ibyiza, kuzerera yagiriye mu isi kurangiye by’iteka ryose. AA 326.3
Iyerekwa ryongeye guhagarara, maze akomeza guhanga amaso ye igihugu cy’i Kanani cyari hakurya ye kure. Hanyuma, nk’umusirikare wari urushye, yarambaraye hasi kugira ngo aruhuke. “Nuko Mose umugaragu w’Uwiteka apfira aho ngaho, mu gihugu cy’i Mowabu, uko Uwiteka yategetse. Amuhamba mu gikombe cyo mu gihugu cy’i Mowabu, giteganye n’i Betipewori: ariko ntawe uzi igituro cye na bugingo n’ubu.” Abantu benshi batashakaga kumvira inama za Mose igihe yari akiri hamwe nabo bajyaga kugira akaga ko gukora icyaha cyo kuramya umurambo we, iyo bamenya aho yahambwe. Kubw’iyo mpamvu, uwo murambo wahishwe abantu. Ariko abamarayika b’Imana bahambye umurambo w’umugaragu wayo w’indahemuka kandi barinda icyo gituro cyari cyonyine. AA 327.1
“Mu Bisirayeli ntihabonetse ukundi umuhanuzi uhwanye na Mose, uwo Uwiteka yamenyaga barebana. Ntawagereranywa nawe kubw’ibimenyetso n’ibitangaza byose Uwiteka yamutumye gukorera mu gihugu cya Egiputa . . . no kubw’amaboko menshi byose n’ibiteye ubwoba byose, Mose yakoreye mu maso y’Abisirayeli bose.” AA 327.2
Iyo imibereho ya Mose itaza kuba yarashyizwemo agatotsi na cya cyaha kimwe, ubwo yananirwaga guhesha Imana ikuzo akura amazi mu rutare ubwo bari i Kadeshi, aba yarinjiye mu Gihugu cy’Isezerano, kandi aba yarajyanwe mu ijuru atabanje gupfa. Ariko ntiyatinze mu gituro. Kristo ubwe, n’abamarayika bari bahambye Mose, baramanutse bava mu ijuru baza gukangura uwo mukiranutsi wari usinziriye. Satani yari yishimiye ko yashoboye gutuma Mose acumura ku Mana, bityo akaba agiye gutegekwa n’urupfu. Uwo mwanzi ukomeye yavuze ko amagambo y’Imana avuga ngo “uri umukungugu, mu mukungugu ni mo uzasubira” (Itangiriro 3:19), amuha abapfuye ngo babe abe. Imbaraga z’igituro zari zitarashenjagurwa, maze akavuga yuko abari mu bituro bose ari iminyago ye kandi ko itazigera iva mu nzu ye yayifungiyemo. AA 327.3
Ku nshuro ya mbere, Kristo yari agiye gutanga ubugingo bwe abapfuye. Ubwo Nyirubugingo n’abera begeraga igituro, Satani yagize impungenge z’ubutware bwe. Satani yahagararanye n’abadayimoni kugira ngo barwanire ubwami yitaga ubwe. Yirataga ko umugaragu w’Imana yamaze kuba imbohe ye. Yavuze ko na Mose atashoboye gukurikira amategeko y’Imana; ko yari yarihaye icyubahiro kigenewe Yehova (icyo kikaba cya cyaha cyatumye Satani yirukanwa mu ijuru), ndetse ko kubwo gucumura yatwarwaga na Satani. Uwo mugambanyi mukuru yasubiye mu birego bya mbere yari yarashinje ubutegetsi bw’Imana, kandi asubira mu kwinubira Imana avuga ko yamurenganyije. AA 327.4
Ntabwo Kristo yaciye bugufi ngo ajye guhangana na Satani. Kristo yashoboraga gushinja Satani umurimo w’ubugome wazanywe mu ijuru n’ubushukanyi bwe kandi watumye umubare munini cyane w’abaturage baho urimbuka. Yajyaga no kwerekana ibinyoma Satani yavugiye muri Edeni byateye Adamu gucumura maze bikazanira abantu urupfu. Yashoboraga kwibutsa Satani umurimo we wo gushuka Abisiraheli akabatera kwivovota no kwigomeka, umurimo wari waracogoje ukwihangana gukomeye k’umuyobozi wabo kandi mu gihe gitunguranye akaba yaramutunguye amugusha mu cyaha cyari cyatumye Mose apfa. Ariko ibyo byose Kristo yabihariye Se aravuga ati: “Umwami Imana iguhane.” (Yuda 9). Umukiza ntiyahanganye n’umwanzi we, ahubwo ako kanya akiri aho yahise atangira umurimo wo kumenagura imbaraga z’umwanzi waguye no kuzura uwari wapfuye. Icyo cyari ikimenyetso cy’uko Satani atashoboraga kuvuguruza ubutware bw’Umwana w’Imana. Umuzuko wari uhamijwe burundu. Satani yambuwe umunyago we; abapfuye bakiranutse bazongera babeho. AA 327.5
Kubera ingaruka z’icyaha, Mose yari yagiye munsi y’ubutware bwa Satani. Kubera ibyo yakoze icyari kimukwiriye kwari ukuba imbohe y’urupfu; ariko yarazuwe ubutazongera gupfa, agumana icyubahiro cye mu izina ry’Umucunguzi. Mose yazutse afite ikuzo maze azamukana n’Umucunguzi we bajyana mu Rurembo rw’Imana. AA 328.1
Kugeza igihe ubutabera bw’Imana n’urukundo rwayo byagaragariye mu gitambo cya Kristo, ntibyari byarigeze bigaragazwa kurushwa uko byagaragarijwe mu byo Imana yakoreye Mose. Imana ntiyemereye Mose kujya i Kanani kugira ngo itange icyigisho kitazibagirana yuko isaba abantu kumvira byuzuye, kandi ko abantu bakwiriye kwirinda kwiha icyubahiro kigenewe Umuremyi wabo. Ntiyahaye Mose ibyo yasabaga ubwo yasabaga guhabwa ku murage w’Abisiraheli, ariko ntiyibagiwe cyangwa ngo ihane umugaragu wayo. Imana yo mu ijuru yari isobanukiwe imibabaro Mose yihanganiye. Imana yari yaritaye ku gikorwa cyose cy’umurimo Mose yakoranye ubudahemuka muri iyo myaka myinshi y’urugamba no kugeragezwa. Mu mpinga ya Pisiga, Imana yahamagariye Mose kumuha umurage mwiza cyane uhoraho uruta Kanani yo ku isi. AA 328.2
Ku musozi Yesu yahinduriweho ishusho ye ikarabagirana, Mose na Eliya bari barimuriwe mu ijuru, bari bari kuri uwo musozi. Bari boherejwe batwaye umucyo n’ikuzo bakuye kuri Data wa twese babizaniye Umwana we. Kandi muri ubwo buryo ni ko ishengesho Mose yari yarasenze mu myaka amagana menshi mbere y’aho amaherezo ryaje gusubizwa. Yahagaze ku “musozi mwiza,” mu gihugu cy’umurage wahawe ubwoko bwe, ahamya uwo amasezerano yose yahawe Abisiraheli yerekezagaho. Ibyo ni byo biheruka byahishuriwe abantu byerekeye amateka y’uwo mugabo wahawe icyubahiro cyane n’Imana. AA 328.3
Mose yashushanyaga Kristo. We ubwe yari yarabwiye Abisiraheli ati: “Uwiteka Imana yawe izabahagurukiza umuhanuzi umeze nkanjye, ukomotse hagati muri mwe, muri bene wanyu, azabe ari we mwumvira.” (Gutegeka kwa kabiri 18:15). Imana yabonye ko ari ngombwa kwigishiriza Mose mu ishuri ry’umubabaro n’ubukene mbere y’uko aba ari umuntu witeguye kuyobora ingabo z’Abisiraheli akazijyana muri Kanani. Isiraheli y’Imana, iri mu rugendo yerekeza muri Kanani yo mu ijuru kandi ifite Umugaba udakeneye kwigishwa n’abantu kugira ngo ategurirwe umurimo we nk’umuyobozi washyizweho n’Imana. Nyamara, yatunganijwe binyuze mu kubabazwa; kandi “ubwo yababajwe no kugeragezwa ubwe, abasha no gutabara abageragezwa bose.” (Abaheburayo 2:10,18). Nta ntege nke cyangwa kudatungana bya kimuntu byagaragaye ku Mucunguzi wacu; nyamara yapfuye kugira ngo atubashishe kuzinjira mu Gihugu cy’Isezerano. AA 328.4
“Kandi koko Mose yakiranukaga mu nzu yayo hose nk’umugaragu, kugira ngo abe umugabo wo guhamya ibyajyaga kuvugwa hanyuma. Ariko Kristo akiranuka nk’Umwana utwara inzu yayo. Iyo nzu yayo ni twe, niba dukomeza rwose ubushizi bw’amanga n’ibyiringiro twiratana, ngo bikomere kugeza ku mperuka.” Abaheburayo 3:5,6. AA 328.5


text:
Abirukanywe barimo uwari umuyobozi w’Ishami ry’Ubutaka n’Ibikorwaremezo mu Karere ka Gicumbi n’uwari ushinzwe gukurikirana iby’amazi muri iri shami.
Umuyobozi w’Akarere ka Gicumbi, Ndayambaje Félix, yavuze ko icyemezo cyo guhagarika aba bakozi cyafashwe nyuma y’uko bigaragaye ko batanozaga serivisi no kutazitangira igihe mu nshingano zabo za buri munsi.
Ati “Twabahagaritse kubera kutuzuza inshingano bashinzwe umunsi ku munsi, harimo kutanoza serivisi no kutazitangira igihe, ibi bikagira ingaruka mu kwihutisha iterambere ry’abaturage n’imikorere y’akarere muri rusange. Twagerageje kubagira inama no kubasaba ibisobanuro nk’uko amategeko abiteganya kugeza n’aho n’akanama gakurikirana imyitwarire mbonezamurimo kabikurikiranye kagatanga raporo ariyo twashingiyeho dufata umwanzuro.”
Akomeza agira ati “Mu gihe hataraboneka ababasimbura mu buryo bwemewe n’amategeko, turashyiramo abantu baba bakora izo nshingano by’agateganyo mu rwego rwo gutuma serivisi zikenewe zidahagarara.”
Meya Ndayambaje agira inama abandi bakozi b’akarere gukomeza gukora akazi baba bashinzwe neza bazirikana ko ibyo bakora byose biba bigamije guteza imbere abaturage.
Ati “Icyo nibutsa abakozi bagenzi banjye ni ugukomeza kugendera ku murongo igihugu cyacu cyahisemo ko umuturage ari ku isonga, ntabwo tumuha ibisagutse nta n’ubwo ibyo tumukorera ari imbabazi, ni ishingano tuba dufite kandi tuba turi intumwa z’abaturage kugira ngo tubageze aho igihugu cyifuza ko bagera.”
Muri serivisi zitanoze bashinjwa harimo kurangarana ababagana bashaka serivisi mu Ishami ry’Ubutaka n’Ibikorwaremezo, gutinda gutanga ibyangombwa by’ubutaka n’ibyo kubaka, abaturage batabarurirwa ngo bahabwe ingurane ku hacishwa ibikorwaremezo n’ibindi bijyanye n’inshingano bari bashinzwe.


text:
Michelle Obama umugore wa Barack Obama wahoze ari perezida wa Leta Zunze Ubumwe za Amerika ni umwe mu batunguranye cyane mu birori bya Grammy Awards mu rwego rwo gushyigikira inshuti ye magara Alicia Keys.
Ubwo Alicia Keys yari ayoboye ibirori bya Grammy Awards, mu ijoro ryashize ryo ku Cyumweru tariki 10 Gashyantare 2019, yatangiye atanga ikaze maze abwira abitabiriye ibi birori ko ataza kuba ari wenyine ahubwo yazanye n’abavandimwe be.
Akimara kuvuga ko yazanye n’abavandimwe be, Michelle Obama yahise agaragara inyuma y’urubyiniro ari kumwe na Lady Gaga, Jennifer Lopez na Jada Pinkett Smith maze agira icyo avuga kitarambiranye ku buryo umuziki wamufashije mu buzima bwe asaba abitabiriye ibirori kuwishimira rwose.
Abo bagore uko ari bane bakomeje bavuga ku nsanganyamatsiko y’ukuntu umuziki wabagize abo bari bo ariko ubwo Madamu Michelle Obama umugore w’uwahoze ari Perezida wa Leta Zunze Ubumwe za Amerika, Barack Obama yafataga ijambo, abitabiriye igitaramo basakuje cyane batunguwe kandi bamwishimiye.
Michelle Obama, Lady Gaga, Jennifer Lopez na Jada Pinkett Smith bagaragaye bari kumwe bitunguranye cyane
Nk’uko tubikesha itangazamakuru ryo muri Amerika, Madamu Michelle Obama yatangiye agira ati “Guturuka muri Motown kugeza kuri South Side”. Abitabiriye igitaramo bahita basakuza cyane basa n’abamuca mu ijambo arakomeza ati “Kuva kuri Motown, ugakomeza kuri South Side ndetse na ‘Who Run the World’ ni indirimbo zingejeje kuri iki kinyejana. Umuziki wamfashaga cyane gutambutsa inkuru zanjye kandi nzi ko ari ko bimeze kuri buri wese uri aha. Twakundaga injyana gakondo, Rap cyangwa Rock, umuziki utuma tubasha gusangiza abandi ibyacu, agaciro n’agahinda byacu, icyizere n’ibyishimo byacu. Bituma tubasha kumvana, gutumirana, ku ijwi ryose rya buri ndirimbo.
Michelle Obama yavuze amagambo akomeye cyane avuga ibyiza umuziki wamufashije mu buzima bwe (Photo Credit: trbimg)
Ntibyari byoroshye gukomeza kuko abitabiriye igitaramo bari bishimiye cyane ndetse batangajwe bikomeye no kubona Michelle Obama mu birori bya Grammy Awards byabaga ku nshuro yabyo ya 61 aho abatsindiye ibihembo byinshi barimo Kacey Musgraves, Cardi B wabaye umugore wa mbere watsindiye igihembo cya Album ya Rap nk’umuhanzi ku giti cye. Naho Brandi Carlile na Lady Gaga bagahabwa ibihembo 3 aho kuri buri cyose byitwaga Uwatsinze cyane muri iryo joro.


text:
Nyamagabe: Isibo y’Ubunyangamugayo yahize izindi mu bikorwa by’indashyikirwa
Mu Karere ka Nyamagabe, Isibo y’Ubunyangamugayo iherereye mu Mudugudu w’Isuri, Akagari ka Gatare, Umurenge wa Gatare, ni yo yahize andi masibo mu bikorwa by’indashyikirwa mu mwaka w’ingengo y’imari wa 2020-2021.
Janvière Mutirende, ari we mutwarasibo w’iyi sibo, avuga ko mu byo bakesha kuba barabaye indashyikirwa harimo gutangira amafaranga ya mituweri ku gihe babikesha icyo bise Karoti-Mituweri.
Agira ati “Buri muturage twamusabye umurima muto cyane ahingamo karoti, tukamubwira ngo izi karoti si izawe, ni iza mituweri. Kandi twabigezeho, n’ubungubu nta muntu usigaye atarishyura mituweri ya 2021-2022.”
Mu isibo y’Ubunyangamugayo kandi, n’ubwo muri iki gihe kubyara kw’abangavu byabaye nk’icyorezo, ho ngo nta mwangavu wagaragaweho n’iki kibazo. Mutirende avuga ko babikesha Iriba rya Masenge.
Agira ati “Twafashe ababyeyi b’inararibonye bakagira inama abangavu n’ingimbi. Buri cyumweru saa cyenda, urubyiruko ruhura n’ababyeyi, bakabaganiriza.”
Muri iyi sibo kandi ngo bakoze umushinga w’ubworozi bw’ingurube, baterwa inkunga n’ubuyobozi bw’akarere bwabahaye inyagazi 9 n’isekurume imwe, none mu gihe cy’umwaka umwe zabagejeje ku ngurube 137.
Amafaranga yagiye ava muri izi ngurube ngo yabafashije muri byinshi harimo no kubakira mugenzi wabo utaragira aho kuba.
Abatuye muri iyi sibo kandi ngo bitabiriye ejo heza hafi ya bose (Muri Kamena 2021 hari hasigaye ingo eshatu gusa) kandi buri wese agira umurima w’igikoni, banahashyije nyakatsi ku nzu no mu buriri.
Mutirende ati “Nta mavunja wabona iwacu, twicungira umutekano, nta rugo wasanga bararana n’amatungo mu nzu.”
Kandi n’ubwo mu Murenge wa Gatare havugwa iharika, muri iyi sibo ngo nta buharike buharangwa.
Ibitekerezo ( 5 )
Uyu Mubyeyi Janviere kabisa akwiye Ishimwe kuko akomeje kwesa imihigo neza.Turanasaba ko yajya ajya no kwigisha ayandi ma Sibo bityo ibyo yagezeho mu isibo ye ntibibe ariho biguma gusa ahubwo bigere mu masibo yose Maze Gatare turusheho ku Guma ku isonga.
Bravo Bravo Janviere wacu!!!!!!!!!!!!
Ndabashimiye kuko mugera hose pe!ndi 1 mu rubyiruko rwavuye IWAWA,rwanafashe inguzanyo za BDF Ku bufatanye na SACCO ingana na 500000frw,400000frw byari ibikoresho twaguriwe na SACCO, 100000frw:ticket zibikoresho,gukodesha inzu,...
Mu GATARe twafashe ibyo bikoresho Ku 12/12/2019,periode de rembourssement yari amezi atatu,nkuko byangenze no Ku zindi
Business Ku 14/03/2020 covid19 yahise idukoma my nkokora turahagarara Ku buryo kwishyura byatugoye kugeza nubu,none mudukorere ubuvugizi kuko abenshi baranahagaze pe.murakoze!
Courage Janviere ba Mutimawurugo dukomeze umurava mugukorera urwatubyaye. Mutimawurugo ba Nyamagabe tukuri inyuma turagushyigikiye.
Courage Janviere ba Mutimawurugo dukomeze umurava mugukorera urwatubyaye. Mutimawurugo ba Nyamagabe tukuri inyuma turagushyigikiye.
Courage Janviere ba Mutimawurugo dukomeze umurava mugukorera urwatubyaye. Mutimawurugo ba Nyamagabe tukuri inyuma turagushyigikiye.


text:
Burera: Abageni bagiye gusezerana bagenda n’amagaru baherekejwe n’amagare atatseho ibyatsi
Mu karere ka Burera, mu gihe cy’impeshyi, nibwo abasore benshi bakunze gushinga ingo, aho bajya gusezerana n’abo bagiye kurushingana ku murenge, imbere y’amategeko ndetse no mu kiliziya, imbere y’Imana.
Impamvu ubukwe bwinshi bwo muri ako karere bukunze kuba mu gihe cy’impeshyi ni uko akenshi haba heze amasaka yo kwengamo ibigage kandi hakaba nta n’imvura iba igwa bityo bikaborohera kujya gusezerana bagenda n’amaguru nk’uko ari umuco wabo.
Abanyaburera bafite uwo muco wo kujya gusezerana bagenda n’amaguru, aho abageni baba baherekejwe n’abantu benshi bagenda baririmba, banabyina kuburyo, bavuza ingoma ndetse n’amashyi kandi ngo n’iyo abageni baba bafite ubushobozi bwo gukodesha imodoka yo kugendamo batabikora kuko ngo “byagaragara nk’ubwirasi”.
Gusa ariko nubwo bajya gusezerana bagenda n’amaguru bagerageza gukora ibintu bishya kuburyo n’ababona aho banyura hose babyishimira kandi bakabona ko koko binogeye amaso.
Tariki 30/07/2013, mu ma saa cyenda z’umugoroba, muri santere ya Kidaho, iri mu murenge wa Cyanika, hanyuze abageni bagiye gusezerana, bagenda n’amaguru, baherekejwe n’abantu benshi biganjemo urubyiruko bamwe bari ku magare menshi atatsehoho ibyatsi ndetse n’indabo.
Bakigera muri iyo santere bahahagaze nk’iminota igera ku icumi maze ababaherekeje barababyinira ivumbi riratumuka, abandi nabo bari ku magare babaherekeje, bazenguruka mu mu ihuriro ry’umuhanda bari ku magare maze bituma abantu benshi baza kwihera ijisho kuko byari binogeye amaso.
Bamwe mu barimo bareba iby’abo bageni wabonaga byabashimishije, hari na bamwe bavugaga ko ari ubwa mbere babonye abageni bajya gusezerana bagenda n’amaguru bagakora ibintu nk’ibyo barimo babona.
Abageni nabo wabonaga byabashimishije cyane nubwo bagendaga n’amaguru kandi ari ku zuba ryinshi. Imbere yabo hari hari abana b’abakobwa bafite uduseke turimo ibintu bimeze nk’indabo bagenda banyanyagiza aho abageni banyura.
Abanyaburera bavuga ko uwo muco wo guherekeza abageni bagenda n’amaguru wahozeho kuva kera. Kuba babaherekeza baririmbira ndetse banababyinira ngo bituma abageni bumva ko bashyigikiwe, bakajya gushinga urugo banezerewe.
Norbert Niyizurugero
Ibitekerezo ( 10 )
Twebwe dushimiye icyo gitekerezo
ububukwenibwiza kuko ubukwe bivuze kwishima bukubahwo nabanubse kandi butavunywe abantu bwose burabwujuje
KUGENDANAMAGURU KWABAGENI.NUMUCYO WACYU.ARIKO ABITABIRIYE UBUKWEBABA ARIBENSHI.IKINDIKANDI NTAMIHANDADUFITE.YANYURAMO TAGISI HARIMO NABAGENI.KUBERA UBWINSHIBWABANTU NTAMAFARAGA WABONA.YOGUKODESHA.IMODOKA.ZATWARA ABOBANTU.
Erega nubundi ngo Kuku yakura kadiri ya mdomo yake, buri muntu yakagombye gukora ibingana n;ubushobozi bwe
Buriya bukwe rwose ni sawa cyane , n’abandi barebereho tujye dukora ibirori bihwanyije n’ubushobozi bwacu , muri iyi minsi iyo umuntu aguhaye invitation ,uhita utangira gutekereza inkunga uzamuha , yagutumira mu nama y’ubukwe bikaba ibindi ,kuko burya comite itegura ubukwe ninayo yishakamo cyane amafrw azakora ibirori , iyo rero weretswe bujet ugasanga ni nka 3 Millions ,utangira guhangayika kandi ibirori atari ibyawe , n’abakwemereye amaFrw ,mu minsi ya nyuma bakuraho za Tel zabo ,bisomanuye ko dukunda kwirarira tukisumbukuruza kandi nta bushobozi tubifitiye . Umunsi tuzamenya ubushobozi bwacu ,nibwo tuzaba twihesheje agaciro .
Ubu bukwe ndabushyigikiye,niba baranyoye ibigage n’urwagwa bakabyina ikinimba nkuko byahoze kera.Abasore rero nababwir’iki ubu bukwe bura hendutse kandi inzira zose abandi banyuramo nabo bazinyuzemo.
nibyiza ariko aho ntemeranya nuwakoze iyi nkuru nuko avuga ngo uyu muco nuwakera nkaho amagare yahoze ho. Uyu numuco wavuye mubafumbira igihe batwaraga abageni babo kuri boda boda twe bagendaga namaguru ariko icyiza mubyo yavuze nuko kera abantu bakubitaga umudiho nkubungu nubwo bagendaga namaguru.
Ibi bintu ni byiza cyane. Si itegeko ko ikintu kiba cyiza ari uko cyagutwaye ibya mirenge. kdi sinangombwa ko abantu bagumirwa ngo kuko amafaranga yabuze. Uru ni urugero rwiza.
singubu bukwe nahabandi bagapfushubusa amafaranga ngo bari mu maraha. ubu ni umwimerere. ndabashigikiye bazabyare ibitsina byombi kandi barere
Norbert we, nawe uhashake umugeni igare ryo ndarifite nzaguherekeza!


text:
Benshi bazakubwira ko amagi atera kubyibuha! Nuko nawe, uko inkoko iteye ugahitamo kuyagemura ahandi cyangwa kuyagurisha ku isoko ngo wigurire ibijumba cyangwa akawunga biri bwuzure inkono, maze abana bakarya bakegura ibondo. Bikaba aka wa mugani wa kera ngo « Amagi ni ay’abapadiri n’abazungu! »
Birakwiye ko twibaza icyo bo abamarira cyangwa bayakundira bituma bayatangaho ayo mafaranga. Birashoboka ko imibare yabo ari insumbanyagaciro. Buriya bamenye mbere icyo amarira umubiri ku buryo badatinya kuyagura.Tubigireho.
Muri iki gihe cy’Igisibo, abakundaga inyama cyangwa abazibonaga kenshi, barazigomwa. Muri icyo gihe, kugira ngo umubiri ukomeze gukora neza, abadashobora kubona amafi, birashoboka ko bazisimbuza amagi.
Impamvu si iyindi, uretse no kuba adahenze cyangwa ngo agore kuyabona, afite intungamubiri zinyuranye(vitamines,protéines,fer…)zituma umubiri umererwa neza kandi n’imyakura(système nerveux)igakora neza ku buryo muri ya minsi 40 y’Igisibo, umuntu aba yiyongereyo imyaka itabarika yo kubaho!
Niba ushaka guhinyuza,kora uyu mwitozo wirebere:
FATA AMAGI 77 UKUREMO IMYAKA UFITE. IGISUBIZO UBONYE UGITERANYEHO AMAGI 1940, NUTABONA UMUBARE URANGA UMWAKA WAVUKIYEHO, UZAMBWIRE!
None se uhereye aho, ni ukuvuga ko urya amagi angahe buri mwaka, mu byumweru 52 biwugize?
Bimenye neza, ayo mahirwe ari mu biganza byawe n’ubushobozi bwawe. Subiriza hariya munsi handitse, « LAISSER UN COMMENTAIRE. »
IGISIBO gihire kuri buri wese!
By Protogène BUTERA


text:
Uburobyi mu Kivu bwakomeje gusubikwa kubera kutagira imitego yemewe
Abarobyi bakorera uburobyi mu kiyaga cya Kivu bavuga ko kuva tariki ya 28 Nzeri 2021 bari biteguye gutangira uburobyi bw’amafi n’isambaza mu kiyaga cya Kivu ariko kubera benshi badafite imitego yujuje ubuziranenge yitwa icyerekezo ntibemerewe kuroba.
Abarobyi baganiriye na Kigali Today bavuga ko biteguye kujya mu mazi ariko babuzwa n’uko bamwe mu bayobozi n’abandi badafite imitego yujuje ubuziranenge none abafite imitego yemewe babujijwe nabo kujya mu mazi.
Umwe utashatse ko amazi ye atangazwa yagize ati “RAB yasabye ko hakoreshwa imitego yujuje ubuziranenge, ariko abayobozi bacu ntayo bagira, byatumye n’abayifite tubigenderamo kuko umuyobozi ntiyaguha uburenganzira kandi nawe atemerewe.”
Itangazo rya Minisiteri y’Ubuhinzi ryanditswe tariki ya 23 Nzeri rivuga ko gukoresha no gucuruza ibikoresho byangiza uburobyi bibujijwe, icuruzwa ry’ibikoresho by’uburobyi n’ubworozi bwo mu mazi risabirwa uruhushya rutangwa na RAB.
Minisiteri y’Ubuhinzi n’Ubworozi yasabye aborozi bakorera mu Kiyaga cya Kivu ko imitego ikoreshwa kuroba isambaza mu makipe yemewe ari umutego ufite ijisho rya mm 6 kuzamura, umutego w’icyerekezo ufite mm9 na 10.
Imitego iroba ingudu igomba kuba ijisho rya inch 1,5, naho Tilapia umutego ugomba kuba ufite ijisho rya inch 4 kuzamura.
Itangazo riburira abantu bose ko inzitiramubu, umutego ukozwe n’urudodo rumwe uzwi nka Kaningini utemewe.
Mukasekuru Mathilde umuyobozi muri Ministere y’Ubuhinzi avuga ko ikibazo cyatewe n’abarobyi batubahiriza amasezerano bagiranye na Minisiteri y’ubuhinzi.
Agira ati; “Byatangiye 2019 tubasaba gukuraho imitego ifite amaso ya 4, batwizeza ko bazajya babikora buri mwaka aho 2020 bagombaga kureka imitego ifite ijisho rya 5, 2021 hagakoreshwa imitego yemewe ariko nubu baracyakoresha imitego itemewe.”
Kimwe mu kibazo gikomeje kugora uburobyi bukorerwa mu kiyaga cya Kivu ni imitego itemewe ikoreshwa, abarobyi bakavuga ko ikoreshwa n’abayobozi b’amakoperative, abayobozi b’amahuriro ya Koperative hamwe nababaha ruswa.
Ku mugoroba tariki ya 30 Nzeri biteganyijwe ko hakorwa inama ihuriwemo n’abayobozi b’amakoperative akora uburobyi mu kiyaga cya Kivu, Guverineri w’Intara y’Uburengerazuba, Abayobozi b’uturere dukora ku kiyaga cya Kivu, Minisitiri w’Ubuhinzi n’ubworozi n’umuyobozi wa RAB kugira ngo haganirwe uko ikibazo cy’imitego itemewe cyacika mu kiyaga cya Kivu.
Imitego itemewe ishyirwa mu majwi kuba nyirabayazana yo kuroba amafi n’isambaza bitarakura, bigatuma hafatwa igihe cyo gufunga ikiyaga kugira ngo isambaza zibone umwanya wo kororoka.


text:
Caritas Kigali yashyizeho ihuriro ry’abana bo mu murenge wa Ririma mu karere ka Bugesera no mu murenge wa nduba mu karere ka gasabo nyuma yo gusanga ariyo mirenge ivamo abana benshi bakajya kuba inzererezi.
Mu bushakashatsi bwakoze n’ikigo cy’Abadacogora n’Intwari mu mwaka wa 2016 kibukoreye mu maparuwase ya Arikidiyosezi ya Kigali cyasanze mu bice by’icyaro muri iyi mirenge ya Nduba na Ririma ariho hari abana benshi bavuye mu miryango yabo bajya kuba inzererezi.
Ati “ Aha twahise biyemeza gutangiza amahuriro y’abana muri iyi mirenge kugirango tubafashe kwigiramo ibintu bitandukanye bibarinda kujya mu buzererezi”.
Mu murenge wa Nduba basanze abana bagera 111 bose baragiye kuba inzererezi mu muhanda naho mu murenge wa Rilima abana 96 bose bagiye kuba inzererezi mu muhanda.
Imirenge ya karenge na Munyana yo basanze nta mwana numwe wavuye iwabo ngo ajye kuba inzererezi, aha ni naho bafatiye urugero rwiza rwo kurwanya ubuzererezi ku mirenge yabonetsemo abana b’inzererezi kugirango bicike burundu.
Zimwe mu nyigisho baha bano bana harimo kubigisha uburyo bagomba kumvira no kubaha ababyeyi, guhura bagakina imikino itandukanye aho abahungu bakina umupira, abana b’bakobwa nabo bagakina imikino yabo irimo gusimbuka umugozi n’indi mikino ibafasha kwidagadura.
Munyampundu Gilbert ni umwana ufite imyaka 10 avuga ko iyi gahunda y’Ihurirro ry’abana rimufasha kumva yisanzuye kandi rkamufasha kutajya mubintu byamuyobya ngo bimutere uburara.
Ati “ batwigisha ikinyabupfura, kubaha ababyeyi, kugira isuku ku mubiri niwacu mu ngo, kumenya uburenganzira bw’umwana n’ububi bw’ibiyobyabwenge no kumenya kubyirinda”.
Iri huriro ryo muri uyu murenge wa Ririma rimaze kwitabirwa n’abana 195 , harimo abakobwa 70 n’abahungu 125. Amahuriro yabo akorwa kuwa 6 abana batagiye kwiga.